P9_TA(2022)0038

Ενδυνάμωση της Ευρώπης για την καταπολέμηση του καρκίνου

Ψήφισμα του Ευρωπαϊκού Κοινοβουλίου της 16ης Φεβρουαρίου 2022 σχετικά με την ενδυνάμωση της Ευρώπης για την καταπολέμηση του καρκίνου — προς μια ολοκληρωμένη και συντονισμένη στρατηγική (2020/2267(INI))

(2022/C 342/12)

Το Ευρωπαϊκό Κοινοβούλιο,

— έχοντας υπόψη την απόφασή του της 18ης Ιουνίου 2020 για τη σύσταση ειδικής επιτροπής για την καταπολέμηση του καρκίνου, και τον καθορισμό των αρμοδιοτήτων, της αριθμητικής σύνθεσης και της διάρκειας της θητείας της (1),

— έχοντας υπόψη το έγγραφο εργασίας της Ειδικής Επιτροπής του για την καταπολέμηση του καρκίνου, της 27ης Οκτωβρίου 2020, σχετικά με τις εισηγήσεις της Ειδικής Επιτροπής για την καταπολέμηση του καρκίνου (BECA) με γνώμονα τη διαμόρφωση του μελλοντικού ευρωπαϊκού σχεδίου για την καταπολέμηση του καρκίνου (2),

— έχοντας υπόψη την ανακοίνωση της Επιτροπής, της 3ης Φεβρουαρίου 2021, σχετικά με το ευρωπαϊκό σχέδιο για την καταπολέμηση του καρκίνου (COM(2021)0044),

— έχοντας υπόψη το πρόγραμμα-πλαίσιο έρευνας και καινοτομίας της ΕΕ για την περίοδο 2021-2027 («Ορίζων Ευρώπη») (3) και την ειδική αποστολή για τον καρκίνο του προγράμματος «Ορίζων Ευρώπη» (4),

— έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),

— έχοντας υπόψη τα συμπεράσματα του Συμβουλίου, της 15ης Ιουνίου 2021, σχετικά με την πρόσβαση σε φάρμακα και ιατροτεχνολογικά προϊόντα για μια ισχυρότερη και ανθεκτική ΕΕ (5),

— έχοντας υπόψη τους οδηγούς που αναπτύχθηκαν στο πλαίσιο των κοινών δράσεων για τον καρκίνο (EPAAC, CANCON, iPAAC), και το θεματολόγιο για τις σπάνιες μορφές καρκίνου για το 2030 που καταρτίστηκε στο πλαίσιο της κοινής δράσης για τις σπάνιες μορφές καρκίνου (JARC),

— έχοντας υπόψη την ανακοίνωση της Επιτροπής, της 30ής Σεπτεμβρίου 2020, σχετικά με έναν νέο ΕΧΕ για την έρευνα και την καινοτομία (COM(2020)0628),

— έχοντας υπόψη τη σύσταση 2003/878/ΕΚ του Συμβουλίου, της 2ας Δεκεμβρίου 2003, σχετικά με τον προσυμπτωματικό έλεγχο του καρκίνου (6),

— έχοντας υπόψη την έκθεση του Διεθνούς Οργανισμού Ερευνών για τον Καρκίνο (IARC), του Μαΐου του 2017, για την υλοποίηση της σύστασης του Συμβουλίου σχετικά με τον προσυμπτωματικό έλεγχο του καρκίνου (7),

— έχοντας υπόψη τις ευρωπαϊκές κατευθυντήριες γραμμές για τη διασφάλιση της ποιότητας κατά τον προσυμπτωματικό έλεγχο και τη διάγνωση του καρκίνου του μαστού, του τραχήλου της μήτρας και του παχέος εντέρου,

— έχοντας υπόψη την ανακοίνωση της Επιτροπής, της 20ής Μαΐου 2020, με τίτλο «Από το αγρόκτημα στο πιάτο — Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων» (COM(2020)0381),

— έχοντας υπόψη την ανακοίνωση της Επιτροπής, της 28ης Ιουνίου 2021, σχετικά με το στρατηγικό πλαίσιο της ΕΕ για την υγεία και την ασφάλεια στην εργασία κατά την περίοδο 2021-2027 (COM(2021)0323),

— έχοντας υπόψη την ανακοίνωση της Επιτροπής, της 25ης Νοεμβρίου 2020, σχετικά με τη φαρμακευτική στρατηγική για την Ευρώπη (COM(2020)0761),

— έχοντας υπόψη την ανακοίνωση της Επιτροπής, της 14ης Οκτωβρίου 2020, με τίτλο «Στρατηγική για τη βιωσιμότητα των χημικών προϊόντων — Για ένα περιβάλλον χωρίς τοξικές ουσίες» (COM(2020)0667),

— έχοντας υπόψη την ανακοίνωση της Επιτροπής, της 12ης Μαΐου 2021, με τίτλο «Πορεία προς έναν υγιή πλανήτη για όλους — Σχέδιο δράσης της ΕΕ για μηδενική ρύπανση των υδάτων, του αέρα και του εδάφους» (COM(2021)0400),

— έχοντας υπόψη την οδηγία 2004/37/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία (οδηγία για τους καρκινογόνους και μεταλλαξιογόνους παράγοντες — CMD) (8), καθώς και τις τρεις οδηγίες για την τροποποίησή της και την πρόταση οδηγίας της Επιτροπής για την τέταρτη τροποποίησή της (COM(2020)0571),

— έχοντας υπόψη την οδηγία 98/24/ΕΚ του Συμβουλίου, της 7ης Απριλίου 1998, για την προστασία της υγείας και ασφαλείας των εργαζομένων κατά την εργασία από κινδύνους οφειλομένους σε χημικούς παράγοντες (9),

— έχοντας υπόψη τη συγκεφαλαιωτική έκθεση της δημόσιας διαβούλευσης της Ειδικής Επιτροπής του για την καταπολέμηση του καρκίνου, της 19ης Απριλίου 2021, με τίτλο «The impact of the COVID-19 pandemic on cancer prevention, health services, cancer patients and research: lessons from a public health crisis» [Ο αντίκτυπος της πανδημίας COVID-19 στην πρόληψη του καρκίνου, στις υπηρεσίες υγείας, στους καρκινοπαθείς και στην έρευνα: διδάγματα που αντλήθηκαν από την κρίση στον τομέα της δημόσιας υγείας],

— έχοντας υπόψη την ανακοίνωση της Επιτροπής, της 11ης Νοεμβρίου 2020, με τίτλο «Οικοδομώντας μια Ευρωπαϊκή Ένωση Υγείας: ετοιμότητα και ανθεκτικότητα απέναντι σε διασυνοριακές απειλές κατά της υγείας» (COM(2020)0724), και τις συναφείς προτάσεις της Επιτροπής, καθώς και τις σχετικές προσωρινές συμφωνίες, για κανονισμούς του Ευρωπαϊκού Κοινοβουλίου και του Συμβουλίου, της 11ης Νοεμβρίου 2020, σχετικά με σοβαρές διασυνοριακές απειλές κατά της υγείας (COM(2020)0727), σχετικά με την ενίσχυση του ρόλου του Ευρωπαϊκού Οργανισμού Φαρμάκων όσον αφορά την ετοιμότητα έναντι κρίσεων και τη διαχείριση κρίσεων για τα φάρμακα και τα ιατροτεχνολογικά προϊόντα (COM(2020)0725), και σχετικά με την τροποποίηση του κανονισμού (ΕΚ) αριθ. 851/2004 για την ίδρυση του Ευρωπαϊκού Κέντρου Πρόληψης και Ελέγχου Νόσων (COM(2020)0726),

— έχοντας υπόψη τον κανονισμό (ΕΕ) 2021/522 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση Προγράμματος σχετικά με τη δράση της Ένωσης στον τομέα της υγείας [Πρόγραμμα «Η ΕΕ για την υγεία» (EU4Health)] για την περίοδο 2021-2027 (10),

— έχοντας υπόψη την πρόταση της Επιτροπής, καθώς και τη σχετική συμφωνία, για κανονισμό του Ευρωπαϊκού Κοινοβουλίου και του Συμβουλίου σχετικά με την αξιολόγηση των τεχνολογιών υγείας και την τροποποίηση της οδηγίας 2011/24/ΕΕ (COM(2018)0051),

— έχοντας υπόψη τον κανονισμό (ΕΕ) αριθ. 536/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τις κλινικές δοκιμές φαρμάκων που προορίζονται για τον άνθρωπο και την κατάργηση της οδηγίας 2001/20/ΕΚ (11) («κανονισμός για τις κλινικές δοκιμές») και το σύστημα πληροφόρησης για τις κλινικές δοκιμές που δημιουργήθηκε σύμφωνα με τον εν λόγω κανονισμό,

— έχοντας υπόψη τον κανονισμό (ΕΕ) 2021/694 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του προγράμματος Ψηφιακή Ευρώπη (12),

— έχοντας υπόψη την έκθεση αριθ. 21/2019 του Ευρωπαϊκού Οργανισμού Περιβάλλοντος (ΕΟΠ) με τίτλο «Healthy environment, healthy lives: how the environment influences health and well-being in Europe» [Υγιεινό περιβάλλον, υγιεινή ζωή: πώς το περιβάλλον επηρεάζει την υγεία και την ευημερία στην Ευρώπη] (13),

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής, της 9ης Ιουνίου 2021, σχετικά με το ευρωπαϊκό σχέδιο για την καταπολέμηση του καρκίνου (14),

— έχοντας υπόψη τα συμπεράσματα και τις συστάσεις της μελέτης που εκπονήθηκε τον Ιούλιο του 2021 για την Επιτροπή του για το Μέλλον της Επιστήμης και της Τεχνολογίας (STOA) με τίτλο «The health impact of 5G» [Ο αντίκτυπος του 5G στην υγεία] (15),

— έχοντας υπόψη τους στόχους βιώσιμης ανάπτυξης (ΣΒΑ) των Ηνωμένων Εθνών, και ιδίως τον στόχο 3 για την καλή υγεία και την ευημερία,

— έχοντας υπόψη την τέταρτη έκδοση του ευρωπαϊκού κώδικα κατά του καρκίνου (16),

— έχοντας υπόψη τον ευρωπαϊκό κώδικα αντικαρκινικής πρακτικής (17),

— έχοντας υπόψη την ανακοίνωση της Επιτροπής, της 24ης Μαρτίου 2021, με τίτλο «Στρατηγική της ΕΕ για τα δικαιώματα του παιδιού» (COM(2021)0142),

— έχοντας υπόψη το έγγραφο εργασίας των υπηρεσιών της Επιτροπής, της 19ης Ιουλίου 2018, με τίτλο «Combatting HIV/AIDS, viral hepatitis and tuberculosis in the European Union and neighbouring countries — State of play, policy instruments and good practices» [Καταπολέμηση του HIV/AIDS, της ιογενούς ηπατίτιδας και της φυματίωσης στην Ευρωπαϊκή Ένωση και τις γειτονικές χώρες — Τρέχουσα κατάσταση, εργαλεία πολιτικής και ορθές πρακτικές] (SWD(2018)0387),

— έχοντας υπόψη την έκθεση του Παγκόσμιου Οργανισμού Υγείας (ΠΟΥ), του 2020, με τίτλο «Alcohol and cancer in the WHO European Region: An appeal for better prevention» [Οινόπνευμα και καρκίνος στην ευρωπαϊκή περιφέρεια του ΠΟΥ: έκκληση για καλύτερη πρόληψη] (18),

— έχοντας υπόψη τη δραστηριότητα και τα συμπεράσματα της διακομματικής κοινοβουλευτικής ομάδας συμφερόντων «Ευρωβουλευτές κατά του καρκίνου» (MAC),

— έχοντας υπόψη το ψήφισμά του της 15ης Ιανουαρίου 2020 σχετικά με την Ευρωπαϊκή Πράσινη Συμφωνία (19),

— έχοντας υπόψη το ψήφισμά του της 2ας Μαρτίου 2017 σχετικά με τις επιλογές της ΕΕ για τη βελτίωση της πρόσβασης σε φάρμακα (20),

— έχοντας υπόψη το ψήφισμα του της 10ης Ιουλίου 2020 σχετικά με τη στρατηγική για τις χημικές ουσίες με στόχο τη βιωσιμότητα (21),

— έχοντας υπόψη το ψήφισμά του της 12ης Φεβρουαρίου 2019 σχετικά με την εφαρμογή της οδηγίας για τη διασυνοριακή ιατροφαρμακευτική περίθαλψη (22),

— έχοντας υπόψη το ψήφισμά του της 16ης Ιανουαρίου 2019 σχετικά με την ενωσιακή διαδικασία έγκρισης φυτοφαρμάκων (23),

— έχοντας υπόψη το ψήφισμά του της 10ης Ιουλίου 2020 σχετικά με τη στρατηγική της ΕΕ για τη δημόσια υγεία μετά την κρίση COVID-19 (24),

— έχοντας υπόψη το ψήφισμά του της 17ης Σεπτεμβρίου 2020 σχετικά με την έλλειψη φαρμάκων — τρόποι αντιμετώπισης ενός αναδυόμενου προβλήματος (25),

— έχοντας υπόψη το ψήφισμά του της 15ης Δεκεμβρίου 2016 σχετικά με τον κανονισμό για τα παιδιατρικά φάρμακα (26), και την αρχική εκτίμηση επιπτώσεων της Επιτροπής όσον αφορά την αναθεώρηση της νομοθεσίας της ΕΕ για τα παιδιατρικά φάρμακα και τα φάρμακα για σπάνιες νόσους,

— έχοντας υπόψη το άρθρο 54 του Κανονισμού του,

— έχοντας υπόψη την έκθεση της Ειδικής Επιτροπής για την καταπολέμηση του καρκίνου (A9-0001/2022),

Α. λαμβάνοντας υπόψη ότι το ευρωπαϊκό σχέδιο για την καταπολέμηση του καρκίνου («το σχέδιο») θα πρέπει να αντιμετωπίσει αποτελεσματικά: την πρόοδο που ζητούν να πραγματοποιηθεί οι επαγγελματίες υγείας και οι οικογένειες των 1,3 εκατομμυρίων ατόμων που χάνουν τη μάχη με τον καρκίνο ετησίως στην Ευρώπη, συμπεριλαμβανομένων 6 000 παιδιών και νέων· τις βασικές ανάγκες των ασθενών που χρειάζονται τώρα έγκαιρη διάγνωση και αποτελεσματικές, καινοτόμες, προσβάσιμες και οικονομικά προσιτές θεραπείες και περίθαλψη κατά του καρκίνου και των συναφών επιπλοκών και συννοσηροτήτων· τις θεμιτές προσδοκίες περισσότερων από 12 εκατομμυρίων επιζώντων καρκίνου και των οικογενειών τους, που βρίσκονται αντιμέτωποι με τη δύσκολη επιστροφή σε μια «φυσιολογική ζωή»· τη σαφή βούληση των μελλοντικών γενεών να προστατευθούν από απειλές και παράγοντες κινδύνου κατά της υγείας· και την ανησυχία των κυβερνήσεων, οι οποίες βρίσκονται αντιμέτωπες με την αυξανόμενη οικονομική και κοινωνική επιβάρυνση που συνεπάγονται ο καρκίνος και οι συναφείς θεραπείες· λαμβάνοντας υπόψη ότι οι δράσεις της Ένωσης για την καταπολέμηση του καρκίνου θα πρέπει να στοχεύουν στην αύξηση του ποσοστού πενταετούς επιβίωσης των καρκινοπαθών·

Β. λαμβάνοντας υπόψη ότι η Ευρώπη αντιπροσωπεύει λιγότερο από το 10 % του παγκόσμιου πληθυσμού μεν, αλλά το ένα τέταρτο όλων των κρουσμάτων καρκίνου δε, και ότι ο καρκίνος είναι η δεύτερη αιτία θανάτου στην Ευρώπη μετά τις καρδιαγγειακές παθήσεις, και η πρώτη αιτία θανάτου λόγω νόσου για παιδιά άνω του ενός έτους· λαμβάνοντας υπόψη ότι οι συγκεκριμένες ανάγκες των παιδιών και εφήβων με καρκίνο απαιτούν συνεχή προσοχή και στήριξη συνολικά, και ότι η παιδιατρική ογκολογία θα πρέπει να διακρίνεται από τη διαχείριση του καρκίνου ενηλίκων· λαμβάνοντας υπόψη ότι, παρά την ελαφρά μείωση της θνησιμότητας χάρη στις εκστρατείες προσυμπτωματικού ελέγχου, τη βελτιωμένη διάγνωση, και τις θεραπευτικές καινοτομίες, αυξάνεται ο αριθμός των διαγνωσθέντων, ιδίως λόγω της αύξησης του προσδόκιμου ζωής, πράγμα που συνεπάγεται δημογραφική γήρανση· λαμβάνοντας υπόψη ότι σχεδόν τα τρία τέταρτα του συνόλου των διαγνωσθέντων με καρκίνο στην ΕΕ είναι ηλικίας 60 ετών και άνω·

Γ. λαμβάνοντας υπόψη ότι γίνεται εμφανής η κοινωνική αδικία και ανισότητα στον τομέα της αντικαρκινικής περίθαλψης, καθώς η διακύμανση στα ποσοστά επιβίωσης από καρκίνο στα κράτη μέλη της ΕΕ υπερβαίνει το 25 %· λαμβάνοντας υπόψη ότι οι πολίτες της ΕΕ βρίσκονται αντιμέτωποι με ανισότητες όσον αφορά την πρόληψη, την προστασία από παράγοντες κινδύνου, την εκπαίδευση σε θέματα υγιεινών συμπεριφορών, και τα εφόδια έναντι της παραπληροφόρησης· λαμβάνοντας υπόψη ότι σημειώνονται ανισότητες μεταξύ κρατών μελών και μεταξύ περιφερειών σε κάθε χώρα όσον αφορά την έγκαιρη πρόσβαση των πολιτών της ΕΕ σε οικονομικά προσιτές και ποιοτικές θεραπείες και περίθαλψη· λαμβάνοντας υπόψη ότι η πρόσβαση σε πλήρως πολυεπιστημονικές και πολυεπαγγελματικές ιατρικές ομάδες ποικίλλει σημαντικά ανά την Ευρώπη· λαμβάνοντας υπόψη ότι, μετά την ανάρρωση ή σε στάδιο ύφεσης, οι πολίτες της ΕΕ βρίσκονται αντιμέτωποι με ανισότητες όσον αφορά τη δυνατότητα να επιστρέψουν στην εργασία, να είναι οικονομικά ανεξάρτητοι, και να αποκαταστήσουν μια αρμονική οικογενειακή, κοινωνική και συναισθηματική ζωή· λαμβάνοντας υπόψη ότι η κοινωνική τάξη και το φύλο αποτελούν σημαντικούς συντελεστές και παράγοντες ανισότητας σε όλα τα στάδια της νόσου·

Δ. λαμβάνοντας υπόψη ότι στα περισσότερα κράτη μέλη έχουν θεσπιστεί ειδικές εθνικές ή περιφερειακές πολιτικές κατά του καρκίνου, με ετερογενείς αποστολές, ικανότητες και προϋπολογισμούς· λαμβάνοντας υπόψη ότι ορισμένες περιοχές έχουν καταστεί κόμβοι στην καταπολέμηση του καρκίνου, με εμπειρογνωσία που θα πρέπει να διαμοιράζεται σε όλη την Ένωση·

Ε. λαμβάνοντας υπόψη ότι το σχέδιο θα πρέπει να μην έχει ως αποκλειστικό στόχο την καταπολέμηση ενός καίριου ζητήματος δημόσιας υγείας και την παροχή βοήθειας στους ασθενείς ώστε να έχουν μια μακρύτερη και καλύτερη ζωή, αλλά θα πρέπει επίσης να θέτει επί τάπητος τη μείωση των ανισοτήτων και των αδικιών και την ελάφρυνση της οικονομικής επιβάρυνσης της νόσου· λαμβάνοντας υπόψη ότι η Επιτροπή θα πρέπει να προωθήσει μια βασιζόμενη στα δικαιώματα των πολιτών προσέγγιση με επίκεντρο τον ασθενή, η οποία να ενσωματώνει στον πυρήνα του σχεδίου τις πτυχές της δικαιοσύνης, της βιωσιμότητας, της ισότητας, της αλληλεγγύης, της καινοτομίας και της συνεργασίας, συμπεριλαμβανομένης της πρωτοβουλίας «Βοήθεια στα παιδιά με καρκίνο»·

ΣΤ. λαμβάνοντας υπόψη ότι η πανδημία COVID-19 προκάλεσε και εξακολουθεί να προκαλεί σοβαρές διαταραχές σε προγράμματα προσυμπτωματικού ελέγχου, θεραπείες, έρευνες και υπηρεσίες υποστήριξης και παρακολούθησης των επιζώντων καρκίνου, με επακόλουθο αντίκτυπο στους καρκινοπαθείς, τις οικογένειες και τους επαγγελματίες υγείας· λαμβάνοντας υπόψη ότι η πανδημία δημιούργησε μια επείγουσα ανάγκη να αποκατασταθούν οι αντικαρκινικές υπηρεσίες σε όλες τις ευρωπαϊκές χώρες και να αντιμετωπιστούν οι άκρως ανησυχητικές καθυστερήσεις στις δράσεις πρόληψης, όπως ο εμβολιασμός κατά του HPV, καθώς και η έγκαιρη ανίχνευση και διάγνωση· λαμβάνοντας υπόψη ότι, κατά τη διάρκεια της πανδημίας, δεν πραγματοποιήθηκαν στην Ευρώπη περίπου 100 εκατομμύρια προσυμπτωματικοί έλεγχοι και δεν διαγνώσθηκαν 1 εκατομμύριο κρούσματα καρκίνου· λαμβάνοντας υπόψη ότι 1 στους 5 καρκινοπαθείς δεν έλαβε εγκαίρως την απαιτούμενη χειρουργική επέμβαση ή χημειοθεραπεία (27)· λαμβάνοντας υπόψη ότι οι επαγγελματίες υγείας επωμίστηκαν το βάρος μιας πανδημίας, την οποία χρειάστηκε να αντιμετωπίσουν σε ένα πολύ πιεστικό περιβάλλον εργασίας·

Ζ. λαμβάνοντας υπόψη ότι στον γραμματισμό σε θέματα υγείας συγκαταλέγονται η απόκτηση γνώσεων και δεξιοτήτων, η ενημέρωση σχετικά με τα δικαιώματα, και η αυτοπεποίθηση να αναλαμβάνει ο καθένας δράση για τη βελτίωση της προσωπικής και κοινοτικής υγείας· λαμβάνοντας υπόψη ότι οι δράσεις για την προώθηση του γραμματισμού σε θέματα υγείας στο πλαίσιο του σχεδίου θα πρέπει να εστιάζουν στην ενδυνάμωση των ασθενών και των πολιτών, και παράλληλα να χρησιμοποιούν επικοινωνιακά εργαλεία τελευταίας τεχνολογίας και να αναζητούν την εμπειρογνωσία οργανώσεων ασθενών και άλλων ΜΚΟ, οι οποίες εργάζονται εδώ και έτη για τη διάχυση και διάδοση του γραμματισμού σε θέματα υγείας, καθώς και τη συνεργασία με αυτές· λαμβάνοντας υπόψη ότι η ενδυνάμωση των ασθενών απαιτεί την παροχή βοήθειας στους ασθενείς ώστε να κατανοούν τα δικαιώματά τους· λαμβάνοντας υπόψη ότι όλες οι προσπάθειες για την ενίσχυση του γραμματισμού σε θέματα υγείας, συμπεριλαμβανομένου του ψηφιακού γραμματισμού, θα πρέπει να συνυπολογίζουν τα άτομα που βιώνουν αποκλεισμό και τις ανάγκες των ατόμων με μαθησιακές αναπηρίες· λαμβάνοντας υπόψη ότι θα πρέπει να συνυπολογίζονται οι ανισότητες στη γνώση, την πρόσβαση και τη χρήση των τεχνολογιών ΤΠ, καθώς και οι περιφερειακές, εθνικές, κοινωνικές και οικονομικές διαφορές· λαμβάνοντας υπόψη ότι οι απαραίτητες πληροφορίες θα πρέπει να είναι διαθέσιμες σε κοινές μη ενωσιακές γλώσσες, προκειμένου να είναι διαθέσιμες σε μετανάστες, νεοαφιχθέντες, και άλλες ευάλωτες ομάδες και μειονοτικές κοινότητες· λαμβάνοντας υπόψη ότι, κατά τις προσπάθειες βελτίωσης του γραμματισμού σε θέματα υγείας, θα πρέπει να δίνεται έμφαση στην παροχή βοήθειας στους πολίτες ώστε να αναγνωρίζουν την παραπληροφόρηση, και δη να επισημαίνονται οι βλαβερές επιπτώσεις που μπορεί αυτή να έχει σε όλους τους τομείς της αντικαρκινικής περίθαλψης, και μεταξύ άλλων στην πρόληψη, τον εμβολιασμό και τη θεραπευτική αγωγή·

Η. λαμβάνοντας υπόψη ότι περίπου το 40 % των κρουσμάτων καρκίνου στην ΕΕ μπορεί να προληφθεί· λαμβάνοντας υπόψη ότι η πρόληψη είναι αποτελεσματικότερη από οποιαδήποτε θεραπεία, είναι δε η πλέον οικονομική μακροπρόθεσμη στρατηγική για τον έλεγχο του καρκίνου· λαμβάνοντας υπόψη ότι το σχέδιο θα πρέπει να αντιμετωπίζει όλους τους βασικούς παράγοντες κινδύνου και τους κοινωνικούς καθοριστικούς παράγοντες για την εμφάνιση καρκίνου· λαμβάνοντας υπόψη ότι η ΕΕ διαδραματίζει καίριο ρόλο στην πρόληψη του καρκίνου, καθώς διαθέτει σημαντικές αρμοδιότητες με αντίκτυπο στους περισσότερους παράγοντες κινδύνου για την εμφάνιση καρκίνου·

Θ. λαμβάνοντας υπόψη ότι, σύμφωνα με την έκθεση αριθ. 21/2019 του ΕΟΠ, ο καρκίνος είναι η κορυφαία μη μεταδοτική νόσος που οφείλεται σε περιβαλλοντικά αίτια, δεδομένου ότι το 2016 σημειώθηκαν περισσότεροι από 250 000 θάνατοι από καρκίνο λόγω περιβαλλοντικών αιτίων σε 32 ευρωπαϊκές χώρες υψηλού εισοδήματος· λαμβάνοντας υπόψη ότι ο ΕΟΠ επισήμανε ως περιβαλλοντικούς παράγοντες κινδύνου για την εμφάνιση καρκίνου την ατμοσφαιρική ρύπανση, τις χημικές ουσίες, τη χρήση καυσίμων σε εσωτερικούς χώρους, και την ακτινοβολία·

Ι. λαμβάνοντας υπόψη ότι κύριος παράγοντας θνησιμότητας είναι η ατμοσφαιρική ρύπανση, καθώς οι ρύποι από ευρύ φάσμα πηγών, συμπεριλαμβανομένων της ενέργειας, των μεταφορών, της γεωργίας και της βιομηχανίας, συμβάλλουν σε 400 000 πρόωρους θανάτους ετησίως, μεταξύ άλλων από καρκίνο του πνεύμονα, καρδιοπάθειες και εγκεφαλικά επεισόδια·

ΙΑ. λαμβάνοντας υπόψη ότι η ανακοίνωση της Επιτροπής σχετικά με την ενίσχυση της συνεργασίας για την καταπολέμηση των νόσων που προσλαμβάνονται με εμβολιασμό (COM(2018)0245), συνιστά να εκπονηθεί ενωσιακή καθοδήγηση ώστε να δημιουργηθούν, σε εθνικό επίπεδο, ολοκληρωμένα ηλεκτρονικά συστήματα πληροφοριών για την ανοσοποίηση, με στόχο την αποτελεσματική παρακολούθηση των προγραμμάτων ανοσοποίησης· λαμβάνοντας υπόψη ότι αυτό θα πρέπει να γίνει τηρώντας πλήρως τους κανόνες για την προστασία των δεδομένων· λαμβάνοντας υπόψη ότι ο ιός των ανθρώπινων θηλωμάτων (HPV) είναι σεξουαλικά μεταδιδόμενη λοίμωξη που συνδέεται με σχεδόν το 5 % όλων των καρκίνων που προσβάλλουν γυναίκες και άνδρες παγκοσμίως, ήτοι τον καρκίνο του τραχήλου της μήτρας και του στοματοφάρυγγα, αλλά και τον καρκίνο του πρωκτού, του πέους, του κόλπου και του αιδοίου· λαμβάνοντας υπόψη ότι, προκειμένου να επιτευχθούν οι στόχοι του ΠΟΥ για το 2030 όσον αφορά την εξάλειψη του καρκίνου του τραχήλου της μήτρας ως προβλήματος δημόσιας υγείας, χρειάζεται όχι μόνο να επιτευχθούν οι στόχοι εμβολιαστικής κάλυψης κατά του HPV για τα κορίτσια, αλλά και να καθιερωθεί ποιοτικός οργανωμένος προσυμπτωματικός έλεγχος για τον καρκίνο του τραχήλου της μήτρας· λαμβάνοντας υπόψη ότι τα ποσοστά εμβολιασμού κατά του HPV είναι ανησυχητικά χαμηλά σε όλα τα κράτη μέλη· λαμβάνοντας υπόψη ότι, δυστυχώς, παρατηρούνται σημαντικές αποκλίσεις μεταξύ των κρατών μελών όσον αφορά την εμβολιαστική κάλυψη, η οποία κυμαίνεται από κάτω του 30 % έως άνω του 70 % (το απαιτούμενο επίπεδο για πληθυσμιακή ανοσία είναι 70 %)· λαμβάνοντας υπόψη ότι το Helicobacter pylori αποτελεί τον κύριο λοιμώδη παράγοντα που προκαλεί καρκίνο παγκοσμίως, κυρίως αδενοκαρκίνωμα του στομάχου μη εντοπιζόμενο στην καρδιακή μοίρα·

ΙΒ. λαμβάνοντας υπόψη ότι σημειώνεται αύξηση σε ορισμένους ενδοκρινικούς καρκίνους (όπως του θυρεοειδούς, του μαστού και των όρχεων)· λαμβάνοντας υπόψη ότι οι ενδοκρινικές αγωγές για ορμονοεξαρτώμενους καρκίνους μπορούν να έχουν ενδοκρινικές παρενέργειες· λαμβάνοντας υπόψη ότι οι αντικαρκινικές αγωγές μπορούν να έχουν μακροχρόνιες επιπτώσεις, όπως ενδοκρινικές συννοσηρότητες, στους επιζώντες καρκίνου· λαμβάνοντας υπόψη ότι η παχυσαρκία αποτελεί γνωστό παράγοντα κινδύνου για πολλούς καρκίνους, συμπεριλαμβανομένων των ενδοκρινικών καρκίνων· λαμβάνοντας υπόψη ότι είναι γνωστό πως η έκθεση σε ενδοκρινικούς διαταράκτες επηρεάζει την ανάπτυξη παχυσαρκίας και καρκίνου· λαμβάνοντας υπόψη ότι οι ενδοκρινικοί διαταράκτες κοστίζουν στα κράτη μέλη 157 έως 270 δισεκατομμύρια EUR ετησίως (έως το 2 % του ευρωπαϊκού ΑΕγχΠ) (28) σε δαπάνες υγειονομικής περίθαλψης και απώλειες δυνατοτήτων βιοπορισμού, κυρίως λόγω νευροαναπτυξιακών και μεταβολικών διαταραχών και καρκίνου·

ΙΓ. λαμβάνοντας υπόψη ότι η έκθεση σε επικίνδυνες ουσίες στην εργασία ευθύνεται για περίπου 120 000 κρούσματα επαγγελματικού καρκίνου ετησίως, με επακόλουθο περίπου 80 000 θανάτους ετησίως, που αντιστοιχεί στο 8 % όλων των θανάτων από καρκίνο (12 % των θανάτων ανδρών από καρκίνο και 7 % των θανάτων γυναικών από καρκίνο)· λαμβάνοντας υπόψη, ωστόσο, ότι μπορεί να είναι δύσκολο να τεκμηριωθούν σχέσεις αιτιότητας, καθώς μεσολαβούν μακρές λανθάνουσες περίοδοι· λαμβάνοντας υπόψη ότι ο IARC του ΠΟΥ εντόπισε 50 καρκινογόνους παράγοντες προτεραιότητας και έδειξε ότι οι εργαζόμενοι εκτίθενται ευρέως σε αυτούς στην Ευρώπη· λαμβάνοντας υπόψη ότι στη συντριπτική τους πλειονότητα φαίνεται να προλαμβάνονται οι καρκίνοι που προκαλούνται από καρκινογόνους παράγοντες προερχόμενους από το εργασιακό περιβάλλον, εφόσον ρυθμίζονται καταλλήλως οι καρκινογόνοι παράγοντες, αλλά, σύμφωνα με την οδηγία 2004/37/ΕΚ, υπάρχουν μέχρι σήμερα δεσμευτικές οριακές τιμές επαγγελματικής έκθεσης (OEL) για 27 μόνο εξ αυτών· λαμβάνοντας υπόψη ότι χρειάζεται να αναληφθεί περαιτέρω δράση για την πρόληψη, τον εντοπισμό και την καλύτερη αναγνώριση των επαγγελματικών καρκίνων που συνδέονται με τη νυκτερινή εργασία και την ακτινοβολία UV (για εργαζόμενους σε εξωτερικούς χώρους)·

ΙΔ. λαμβάνοντας υπόψη ότι μια μεταβαλλόμενη αγορά εργασίας με δημογραφικές εξελίξεις, νέες τεχνολογίες και νέους τύπους εργασίας έχει δυνητικές επιπτώσεις στην υγεία και την ασφάλεια κατά την εργασία· λαμβάνοντας υπόψη ότι περισσότεροι εργαζόμενοι στρέφονται στην εργασία σε πλατφόρμα, τη μη παραδοσιακή εργασία ή την άτυπη απασχόληση· λαμβάνοντας υπόψη ότι παράγοντες όπως η ακτινοβολία, το άγχος, η οργάνωση της εργασίας και οι συνθήκες εργασίας έχουν συνδεθεί στο σύνολό τους με τον επαγγελματικό καρκίνο (29)· λαμβάνοντας υπόψη ότι υπάρχει τώρα έλλειψη αξιόπιστων και συγκρίσιμων δεδομένων σε επίπεδο ΕΕ σχετικά με την έκθεση, εντός του χώρου εργασίας, σε παράγοντες κινδύνου για την εμφάνιση καρκίνου (30)·

ΙΕ. λαμβάνοντας υπόψη ότι, αντίθετα με τα ατυχήματα στον χώρο εργασίας, όπου οι τραυματισμοί μπορούν να εκτιμηθούν πιο εύκολα και να χορηγηθεί αποζημίωση, μπορεί να περάσουν έτη ή δεκαετίες μέχρι να διαγνωστεί επαγγελματικός καρκίνος και να εντοπιστεί η αιτία· λαμβάνοντας υπόψη ότι η σύσταση της Επιτροπής για τις επαγγελματικές ασθένειες (31) συνιστά στα κράτη μέλη να εισαγάγουν το συντομότερο δυνατό το ευρωπαϊκό χρονοδιάγραμμα του παραρτήματος Ι της προαναφερθείσας σύστασης στις εθνικές νομοθετικές, κανονιστικές ή διοικητικές διατάξεις τους σχετικά με τις επαγγελματικές ασθένειες για τις οποίες μπορεί να θεμελιωθεί δικαίωμα αποζημίωσης· λαμβάνοντας υπόψη ότι, λόγω των υφιστάμενων διαφορών μεταξύ των κρατών μελών όσον αφορά τον βαθμό αναγνώρισης των επαγγελματικών ασθενειών, δεν αναγνωρίστηκε ποτέ η επαγγελματική ασθένεια πολλών εργαζομένων·

ΙΣΤ. λαμβάνοντας υπόψη ότι το ραδόνιο αποτελεί άχρωμο και άοσμο ραδιενεργό αέριο που, καθώς διασπάται στην ατμόσφαιρα, απελευθερώνει ραδιενέργεια η οποία μπορεί να βλάψει το DNA των κυττάρων στο σώμα· λαμβάνοντας υπόψη ότι τα επίπεδα ραδονίου ποικίλλουν σημαντικά σε διάφορες περιφέρειες ή ακόμη και σε οικιστικές περιοχές, και ενδέχεται να εντοπίζεται στην ατμόσφαιρα τόσο σε εξωτερικούς όσο και σε εσωτερικούς χώρους·

ΙΖ. λαμβάνοντας υπόψη ότι το 2011 ο IARC χαρακτήρισε πιθανώς καρκινογόνα για τον άνθρωπο τα ηλεκτρομαγνητικά πεδία ραδιοσυχνοτήτων, με βάση τον αυξημένο κίνδυνο εμφάνισης γλοιώματος που συνδέεται με τη χρήση κινητών τηλεφώνων· λαμβάνοντας υπόψη ότι, σύμφωνα με μελέτες που δημοσιεύθηκαν το 2015 και το 2018, σημειώνεται σημαντική αύξηση (υπερδιπλασιασμός) της εμφάνισης γλοιοβλαστώματος σε περίοδο είκοσι ετών (1995-2015) σε όλες τις ηλικιακές ομάδες, ενώ, σύμφωνα με άλλες μελέτες, είναι αυξημένος ο κίνδυνος εμφάνισης γλοιοβλαστώματος που συνδέεται με τη χρήση κινητών και ασύρματων τηλεφώνων σε άτομα ηλικίας 18-80 ετών· λαμβάνοντας υπόψη ότι απαιτούνται περισσότερες μελέτες για να εξακριβωθούν οι συναφείς αυτοί κίνδυνοι·

ΙΗ. λαμβάνοντας υπόψη ότι 24 % όλων των νέων διαγνώσεων καρκίνου ανά την Ευρώπη σε ετήσια βάση, συμπεριλαμβανομένων των παιδικών καρκίνων, αφορούν σπάνιες μορφές καρκίνου και συνιστούν αυτές καθαυτές μια πρόκληση στον τομέα της δημόσιας υγείας· λαμβάνοντας υπόψη ότι οι ασθενείς με σπάνια μορφή καρκίνου βρίσκονται αντιμέτωποι με προκλήσεις που συνδέονται με την καθυστερημένη ή εσφαλμένη διάγνωση, την έλλειψη πρόσβασης σε κατάλληλες θεραπείες και σε εμπειρογνωσία, την έλλειψη κατανόησης της υποκείμενης επιστήμης, την έλλειψη εμπορικής σκοπιμότητας για την ανάπτυξη νέων θεραπειών, τις λιγοστές διαθέσιμες τράπεζες ιστών, τις δυσκολίες στην εκπόνηση κλινικών μελετών με επαρκή στατιστική ισχύ, και επίσης το αίσθημα απομόνωσης·

ΙΘ. λαμβάνοντας υπόψη ότι το σχέδιο θα πρέπει να εφαρμοστεί σε στενή σχέση με τις συστάσεις και τις δράσεις του IARC, τους ΣΒΑ των Ηνωμένων Εθνών για την παγκόσμια υγεία, συμπεριλαμβανομένου του στόχου για την επίτευξη καθολικής υγειονομικής κάλυψης, τις συστάσεις και τις κατευθυντήριες γραμμές του ΠΟΥ, τις διεθνείς συμφωνίες για την υγεία, συμπεριλαμβανομένων της σύμβασης-πλαισίου του ΠΟΥ για τον έλεγχο του καπνού και της παγκόσμιας πρωτοβουλίας του ΠΟΥ για τον παιδικό καρκίνο, τις κοινές δράσεις της ΕΕ για τον καρκίνο, και τις συστάσεις και τις κατευθυντήριες γραμμές που καταρτίζουν εμπειρογνώμονες και ενώσεις ασθενών· λαμβάνοντας υπόψη ότι το σχέδιο θα πρέπει να αναγνωρίζει ως προτεραιότητα την αλληλεγγύη και την εταιρική σχέση της ΕΕ με τις χώρες χαμηλού και μεσαίου εισοδήματος, συμπεριλαμβανομένων των χωρών της ευρύτερης ευρωπαϊκής περιφέρειας του ΠΟΥ·

Κ. λαμβάνοντας υπόψη ότι η πράξη σχετικά με τους όρους προσχώρησης της Αυστρίας, της Φινλανδίας και της Σουηδίας χορηγεί στη Σουηδία εξαίρεση από την πανενωσιακή απαγόρευση πώλησης ορισμένων ειδών καπνού που λαμβάνονται από το στόμα·

ΚΑ. λαμβάνοντας υπόψη ότι, ως γνωστόν, η μεσογειακή διατροφή αποτελεί υγιεινή και ισορροπημένη διατροφή, διαδραματίζει δε προστατευτικό ρόλο στην πρωτογενή και δευτερογενή πρόληψη των κύριων χρόνιων εκφυλιστικών νόσων·

ΚΒ. λαμβάνοντας υπόψη ότι το σχέδιο δίνει αξιοσημείωτη έμφαση σε φάσμα αναγκών των πολιτικών όσον αφορά τον προσυμπτωματικό έλεγχο του καρκίνου, χωρίς όμως να λαμβάνει την ίδια πρωτοβουλία όσον αφορά την έγκαιρη ανίχνευση των καρκίνων που δεν καλύπτονται από τα προγράμματα προσυμπτωματικού ελέγχου· λαμβάνοντας υπόψη ότι χρειάζεται, επομένως, να αναληφθεί στοχευμένη δράση ώστε να προωθηθεί η καλύτερη ενημέρωση των πολιτών και των επαγγελματιών υγείας σχετικά με τις προειδοποιητικές ενδείξεις καρκίνου·

ΚΓ. λαμβάνοντας υπόψη ότι η αύξηση των τιμών στα αντικαρκινικά φάρμακα έχει υπερβεί την αύξηση των συνολικών δαπανών κατά του καρκίνου, και ότι νέα αντικαρκινικά φάρμακα που εισέρχονται στην αγορά σε υψηλές τιμές έχουν αναγνωριστεί ως σημαντικός παράγοντας των αυξημένων δαπανών για την περίθαλψη καρκινοπαθών· λαμβάνοντας υπόψη ότι η τεχνική έκθεση του ΠΟΥ, του 2018, σχετικά με την τιμολόγηση των αντικαρκινικών φαρμάκων και των επιπτώσεών της (32) αναγνώρισε ότι οι τιμές των αντικαρκινικών φαρμάκων ήταν υψηλότερες από τις τιμές των φαρμάκων για άλλες ενδείξεις, και ότι το κόστος τους αυξανόταν με ταχύτερο ρυθμό, με αποτέλεσμα να μην έχουν πρόσβαση σε θεραπευτική αγωγή πολλοί ασθενείς παγκοσμίως και να παρεμποδίζεται η ικανότητα των κυβερνήσεων να εξασφαλίσουν οικονομικά προσιτή πρόσβαση για όλους·

ΚΔ. λαμβάνοντας υπόψη ότι η αντιμετώπιση του καρκίνου σε μια ολοκληρωμένη στρατηγική, όπως το σχέδιο για την καταπολέμηση του καρκίνου που παρουσίασε η Επιτροπή, θα μπορούσε να χρησιμοποιηθεί ως πρότυπο για την αντιμετώπιση άλλων μη μεταδοτικών νόσων, και ότι θα πρέπει, επομένως, οι ασθενείς με άλλες χρόνιες παθήσεις να επωφεληθούν από τα επιτεύγματα και τις αρχές του σχεδίου, θα πρέπει δε να καταρτιστούν παρόμοια σχέδια για άλλες παθήσεις με υψηλή θνησιμότητα·

ΚΕ. λαμβάνοντας υπόψη ότι, για να σημειωθεί πρόοδος στον τομέα του καρκίνου, είναι απολύτως απαραίτητο να υπάρχει συντονισμός μεταξύ των ευρωπαϊκών χωρών, να ακολουθείται μια κοινή πολιτική σε ευρωπαϊκό επίπεδο και να πραγματοποιείται διασυνοριακή ανταλλαγή γνώσεων· λαμβάνοντας υπόψη ότι η αρμοδιότητα για την προστασία της υγείας και για τα συστήματα υγείας εναπόκειται πρωτίστως στα κράτη μέλη·

ΚΣΤ. λαμβάνοντας υπόψη ότι απαιτείται μια ολοκληρωμένη, πολυεπιστημονική και συντονισμένη προσέγγιση σε περιφερειακό, εθνικό και ευρωπαϊκό επίπεδο, ώστε να αντιμετωπιστούν οι συμπεριφορικοί, βιολογικοί, περιβαλλοντικοί, εργασιακοί, κοινωνικοοικονομικοί και εμπορικοί καθοριστικοί παράγοντες για την υγεία, προκειμένου να υποστηριχθούν δράσεις που θέτουν στο στόχαστρο όλες τις πτυχές του καρκίνου (πρόληψη, ανίχνευση, θεραπευτική αντιμετώπιση, παρηγορητική φροντίδα, φροντίδα παρακολούθησης για τους επιζώντες, και επανένταξη), με την αποτελεσματική κινητοποίηση βασικών εργαλείων όπως οι επαρκείς πόροι και χρηματοδότηση, η νομοθεσία, η έρευνα και η ανταλλαγή γνώσεων· λαμβάνοντας υπόψη ότι έχει αποδειχθεί ότι οι θεραπευτικές προσεγγίσεις με επίκεντρο τον ασθενή βελτιώνουν την ποιότητα ζωής και την επιβίωση εν γένει των ασθενών· λαμβάνοντας υπόψη ότι οι νέες τεχνολογίες και η τεχνητή νοημοσύνη έχουν μεγάλες δυνατότητες να επιφέρουν βελτιώσεις στην έρευνα, τα θεραπευτικά πρωτόκολλα και την περίθαλψη για την αντιμετώπιση του καρκίνου·

ΚΖ. λαμβάνοντας υπόψη ότι η έρευνα και καινοτομία αποτελεί τη μόνη μας ελπίδα για να εξαλείψουμε κάποτε οριστικά τον καρκίνο· λαμβάνοντας υπόψη ότι απαιτείται συνεχής και αποτελεσματική χρηματοδότηση ώστε να στηριχθούν φιλόδοξα έργα και καλές και σταθερές συνθήκες εργασίας για τους ερευνητές που εργάζονται στον τομέα του καρκίνου· λαμβάνοντας υπόψη ότι οι φαρμακευτικές εταιρείες, συμπεριλαμβανομένων των ΜΜΕ, είναι βασικοί συμφεροντούχοι όσον αφορά την καινοτομία στον τομέα του καρκίνου·

ΚΗ. λαμβάνοντας υπόψη ότι θα πρέπει να προωθηθούν περαιτέρω η ενσωμάτωση της διάστασης της υγείας σε όλες τις πολιτικές και η προσέγγιση «Μία υγεία», θα πρέπει δε να καταβάλλονται προσπάθειες για την καταπολέμηση του καρκίνου σε όλες τις πολιτικές της ΕΕ·

ΚΘ. λαμβάνοντας υπόψη ότι η ΕΕ και τα κράτη μέλη της θα πρέπει να κινητοποιήσουν τις δυνάμεις τους και να παράσχουν επαρκή κίνητρα και βιώσιμους προϋπολογισμούς, ώστε να επιτευχθεί ο φιλόδοξος στόχος να κατατροπώσουμε την επιβάρυνση και τη θνητότητα του καρκίνου στην Ευρώπη·

Λ. λαμβάνοντας υπόψη ότι το σχέδιο θα μπορούσε, επομένως, να αποτελέσει σημαντικό βήμα προς μια πραγματική Ευρωπαϊκή Ένωση Υγείας και να καταδείξει ευρέως στους πολίτες την επιτυχία που μπορεί να έχει η συνεργασία σε ενωσιακό επίπεδο για την υγεία.

1. επικροτεί το σχέδιο και καλεί την Επιτροπή να επιδιώξει νέες συνέργειες μεταξύ του σχεδίου και του προγράμματος «Η ΕΕ για την υγεία», της φαρμακευτικής στρατηγικής για την Ευρώπη, της στρατηγικής για τα χημικά προϊόντα, και της επικαιροποιημένης ευρωπαϊκής βιομηχανικής στρατηγικής· θεωρεί ότι ένα τέτοιο ολοκληρωμένο πλαίσιο κατά του καρκίνου θα συμβάλει στην πρόληψη, την έγκαιρη διάγνωση και τη θεραπευτική αντιμετώπιση του καρκίνου· καλεί την Επιτροπή να επιδιώξει την ανάπτυξη μιας κοινής πολιτικής για τον καρκίνο, η οποία θα περιλαμβάνει, κατά περίπτωση, προτάσεις για σχέδια νομοθετικών πράξεων·

Α. Τομείς δράσης

I. Πρόληψη του καρκίνου σε όλες τις ευρωπαϊκές πολιτικές

2. πιστεύει ένθερμα ότι πρέπει να αναληφθούν ολοκληρωμένες προληπτικές δράσεις κατά του καρκίνου, και δη να ληφθούν μέτρα για τη στήριξη της εξάλειψης ή της μείωσης των βλαβών που προκαλούνται από μεταβλητούς παράγοντες κινδύνου, στο πλαίσιο όλων των ευρωπαϊκών πολιτικών και χρηματοδοτικών προγραμμάτων· καλεί την Επιτροπή και τα κράτη μέλη να ενσωματώσουν εκστρατείες ενημέρωσης του κοινού όσον αφορά την πρόληψη του καρκίνου σε όλες τις σχετικές πολιτικές· καλεί την Επιτροπή να ενσωματώσει τους στόχους του σχεδίου σε όλες τις σχετικές τομεακές πολιτικές· πιστεύει ένθερμα ότι οι προληπτικές δράσεις θα πρέπει να είναι τεκμηριωμένες· καλεί, επομένως, την Επιτροπή και τα κράτη μέλη να αυξήσουν τη χρηματοδότηση για την επιστημονική έρευνα σχετικά με τα αίτια του καρκίνου και την αποδοτικότητα και εφαρμογή των προληπτικών μέτρων·

3. καλεί την Επιτροπή και τα κράτη μέλη να σχεδιάσουν και να εφαρμόσουν αποτελεσματικά προληπτικά μέτρα σε εθνικό και ενωσιακό επίπεδο, με βάση ανεξάρτητη επιστημονική εμπειρογνωσία, βέλτιστες πρακτικές και διδάγματα που αντλήθηκαν, καθώς και κλινική καθοδήγηση· ζητεί, εν προκειμένω, να εφαρμοστεί ιδίως ο ευρωπαϊκός κώδικας κατά του καρκίνου (ECAC) ώστε να μειωθούν οι κίνδυνοι εμφάνισης καρκίνου, με βάση τα πλέον πρόσφατα επιστημονικά στοιχεία, και να επικαιροποιείται τακτικά ο ECAC μέσω κύκλου βασιζόμενου στη συνεχή παρακολούθηση και αξιολόγηση·

4. αναγνωρίζει ότι πάνω από το 40 % όλων των καρκίνων μπορεί να προληφθεί μέσω συντονισμένων δράσεων που αντιμετωπίζουν τους συμπεριφορικούς, βιολογικούς, περιβαλλοντικούς, εργασιακούς, κοινωνικοοικονομικούς και εμπορικούς καθοριστικούς παράγοντες για την υγεία· ζητεί να δοθεί μεγαλύτερη προσοχή στη διατήρηση ενός υγιεινού τρόπου ζωής, για την πρόληψη του καρκίνου και τη μείωση της υποτροπής ορισμένων καρκίνων·

5. υποστηρίζει τον στόχο της αποστολής για τον καρκίνο του προγράμματος «Ορίζων Ευρώπη» να αποτρέψει περισσότερους από 3 εκατομμύρια πρόσθετους πρόωρους θανάτους κατά την περίοδο 2021-2030, με την επιτάχυνση της προόδου στα προγράμματα πρόληψης και ελέγχου του καρκίνου, επιδιώκοντας να εξασφαλίσει ίσες ευκαιρίες πρόσβασης στα προγράμματα αυτά· καλεί την Επιτροπή να διαθέσει επαρκή χρηματοδότηση στην αποστολή για τον καρκίνο του προγράμματος «Ορίζων Ευρώπη» και άλλα σχετικά προγράμματα (όπως τα προγράμματα «Επιστήμη και πολιτική για ένα υγιές μέλλον» και HBM4EU), προκειμένου να επιτευχθεί ο στόχος αυτός·

6. αποδοκιμάζει τις σημαντικές ανισότητες και αποκλίσεις που σημειώνονται στον τομέα της υγείας στην ΕΕ όσον αφορά την πρόληψη του καρκίνου· εμμένει στην ανάγκη να αναγνωριστούν οι ευάλωτοι, περιθωριοποιημένοι, κοινωνικά αποκλεισμένοι πληθυσμοί και όσοι ζουν σε απομακρυσμένες περιοχές (όπως σε αγροτικές, απομονωμένες ή εξόχως απόκεντρες περιοχές, μακριά από ιατρικά κέντρα), και να τους να δοθεί ιδιαίτερη προσοχή, προκειμένου να διασφαλιστεί η πρόσβασή τους σε υπηρεσίες πρόληψης του καρκίνου· θεωρεί, εν προκειμένω, ότι η πρόληψη του καρκίνου πρέπει επίσης να προσδιορίζεται με γνώμονα την κοινωνική δικαιοσύνη, πράγμα που απαιτεί όχι μόνο αλλαγές στην ατομική συμπεριφορά, αλλά και συστημικές αλλαγές, με την εφαρμογή δημόσιων πολιτικών στο σύνολο του πληθυσμού·

7. αναγνωρίζει ότι η χρήση καπνού είναι μακράν η σημαντικότερη αιτία καρκίνου που μπορεί να προληφθεί στην ΕΕ, καθώς ευθύνεται για το 15-20 % των κρουσμάτων καρκίνου στην Ευρώπη και αποτελεί τον κύριο παράγοντα κινδύνου θανάτου από καρκίνο στην Ευρώπη (ευθύνεται για το 27 % των θανάτων από καρκίνο, ήτοι 700 000 θανάτους από καρκίνο ετησίως στην ΕΕ)· υπενθυμίζει ότι υπάρχουν σημαντικές διαφορές σε όλη την ΕΕ, δεδομένου ότι σημειώνεται μεγαλύτερη από πενταπλάσια διακύμανση του ποσοστού καπνιστών μεταξύ των χωρών·

8. υποστηρίζει ένθερμα τον στόχο μιας «γενιάς χωρίς καπνό», όπως ορίζεται στο σχέδιο, σύμφωνα με τον οποίο λιγότερο από το 5 % του πληθυσμού θα χρησιμοποιεί καπνό έως το 2040, σε σύγκριση με περίπου 25 % σήμερα· καλεί επιτακτικά την Επιτροπή να θέσει ενδιάμεσους στόχους, οι οποίοι θα παρακολουθούνται και θα προωθούνται διαρκώς, μεταξύ άλλων και σε εθνικό επίπεδο, και να μεριμνήσει για την καταγραφή των σχετικών στοιχείων στο μητρώο ανισοτήτων όσον αφορά τον καρκίνο, προκειμένου να κατευθύνονται όσο το δυνατόν καλύτερα οι προσπάθειες για την επίτευξη του συνολικού στόχου· καλεί την Επιτροπή να χρηματοδοτήσει προγράμματα που προωθούν τη διακοπή του καπνίσματος· καλεί την Επιτροπή να υποστηρίξει τη συνεργασία μεταξύ των κρατών μελών όσον αφορά την ανταλλαγή των βέλτιστων και πλέον αποτελεσματικών πρακτικών για τη μείωση του καπνίσματος·

9. επικροτεί την πρόθεση της Επιτροπής να επανεξετάσει την οδηγία για τα προϊόντα καπνού ( 33 ) , την οδηγία για τη φορολογία των προϊόντων καπνού ( 34 ) και το νομικό πλαίσιο για τις διασυνοριακές αγορές καπνού από ιδιώτες, καλεί δε επιτακτικά την Επιτροπή να λάβει κατάλληλα μέτρα και να υποβάλει νομοθετικές προτάσεις, προκειμένου να εισαχθούν τα εξής: α) αύξηση και ανοδική σύγκλιση των ελάχιστων ειδικών φόρων κατανάλωσης για όλα τα προϊόντα καπνού και της τελικής τιμής αγοράς τους, ώστε να βελτιωθεί η πρόληψη χάρη στη μείωση της πρόσληψης και χρήσης καπνού, ιδίως από καπνιστές, και να αποτρέπεται η έναρξη καπνίσματος από νέους· β) απαίτηση για τυποποιημένη απλή συσκευασία, και υποχρέωση αναγραφής προειδοποιήσεων σχετικά με την υγεία στο 80 % της εμπρόσθιας και της οπίσθιας όψης της συσκευασίας προϊόντων καπνού, συμπεριλαμβανομένων εικονογραφικών προειδοποιήσεων· και γ) αυστηρή επιβολή της απαγόρευσης χαρακτηριστικών αρωματικών ουσιών σε όλα τα προϊόντα καπνού, ώστε να μειωθεί η ελκυστικότητα των προϊόντων αυτών για τους καπνιστές, τους μη καπνιστές και τους νέους·

10. ζητεί να αξιολογηθούν και να επανεξεταστούν οι μέθοδοι μέτρησης που εφαρμόζονται αυτή τη στιγμή όσον αφορά την πίσσα, τη νικοτίνη και το μονοξείδιο του άνθρακα στον καπνό και σε συναφή προϊόντα, με βάση ανεξάρτητες και πρόσφατες επιστημονικές έρευνες·

11. ζητεί να εφαρμόσουν πλήρως τα κράτη μέλη τις υποχρεώσεις που απορρέουν από την οδηγία (ΕΕ) 2019/904 για τα πλαστικά μίας χρήσης ( 35 ) όσον αφορά τα φίλτρα στα προϊόντα καπνού που περιέχουν πλαστικές ύλες, ώστε να αντιμετωπιστούν οι ανησυχίες για το περιβάλλον και την υγεία που σχετίζονται με τα φίλτρα αυτά·

12. καλεί την Επιτροπή να δώσει συνέχεια στις επιστημονικές εκτιμήσεις των κινδύνων για την υγεία που σχετίζονται με τα ηλεκτρονικά τσιγάρα, τα προϊόντα αεριοποιημένου καπνού και τα νέα προϊόντα καπνού, μεταξύ άλλων και σε εκτίμηση των κινδύνων που ενέχει η χρήση των προϊόντων αυτών σε σύγκριση με την κατανάλωση άλλων προϊόντων καπνού, και στην κατάρτιση ευρωπαϊκού καταλόγου ουσιών που περιέχονται στα προϊόντα αυτά και εκπέμπονται από αυτά· θεωρεί ότι τα ηλεκτρονικά τσιγάρα θα μπορούσαν να παράσχουν σε ορισμένους καπνιστές τη δυνατότητα να σταματήσουν σταδιακά το κάπνισμα· ταυτόχρονα θεωρεί ότι τα ηλεκτρονικά τσιγάρα δεν θα πρέπει να είναι ελκυστικά για τους ανηλίκους και τους μη καπνιστές· καλεί, επομένως, την Επιτροπή να αξιολογήσει, στο πλαίσιο της οδηγίας για τα προϊόντα καπνού, ποιες αρωματικές ουσίες στα ηλεκτρονικά τσιγάρα είναι ιδιαίτερα ελκυστικές για τους ανηλίκους και τους μη καπνιστές, και να προτείνει την απαγόρευσή τους, καθώς και την απαγόρευση όλων των χαρακτηριστικών αρωματικών ουσιών σε προϊόντα αεριοποιημένου καπνού και νέα προϊόντα καπνού·

13. ζητεί να εφαρμοστεί ταχέως και πλήρως η σύμβαση-πλαίσιο του ΠΟΥ για τον έλεγχο του καπνού (FCTC) ( 36 ) και το πρωτόκολλο του ΠΟΥ για την εξάλειψη του λαθρεμπορίου προϊόντων καπνού ( 37 ) , με ιδιαίτερη έμφαση στο άρθρο 5.3 της FCTC και στις κατευθυντήριες γραμμές του όσον αφορά τις πολιτικές για την προστασία της δημόσιας υγείας από τα συμφέροντα της καπνοβιομηχανίας· καλεί επιτακτικά την Επιτροπή να εφαρμόζει συγκεκριμένους κανόνες δεοντολογίας για όλους τους μόνιμους και άλλους υπαλλήλους της κατά την αλληλεπίδρασή τους με την καπνοβιομηχανία, σύμφωνα με την απόφαση του Ευρωπαίου Διαμεσολαβητή στην υπόθεση 852/2014/LP ( 38 )

14. υποστηρίζει την πρόταση της Επιτροπής σχετικά με την επικαιροποίηση της σύστασης του Συμβουλίου, της 30ής Νοεμβρίου 2009, για περιβάλλον χωρίς καπνό ( 39 ) , ώστε να επεκταθεί το πεδίο εφαρμογής της σε νεοεμφανιζόμενα προϊόντα, όπως τα ηλεκτρονικά τσιγάρα και προϊόντα αεριοποιημένου καπνού, και να διευρυνθεί το περιβάλλον χωρίς καπνό ώστε να περιλαμβάνει τους υπαίθριους χώρους·

15. υπενθυμίζει ότι η αιθανόλη και η ακεταλδεΰδη, οι οποίες παράγονται από τον μεταβολισμό της αιθανόλης που περιέχουν τα οινοπνευματώδη ποτά, ταξινομούνται από τον IARC ως καρκινογόνοι για τον άνθρωπο ουσίες, και ότι, σύμφωνα με εκτιμήσεις, στην Ευρώπη το 10 % όλων των κρουσμάτων καρκίνου σε άνδρες και το 3 % όλων των κρουσμάτων καρκίνου σε γυναίκες οφείλονται στην κατανάλωση οινοπνεύματος ( 40 ) · υπογραμμίζει ότι όσο μικρότερη είναι η ποσότητα οινοπνεύματος που καταναλώνεται, τόσο μικρότερος είναι ο κίνδυνος εμφάνισης καρκίνου· υπογραμμίζει ότι η επιβλαβής κατανάλωση οινοπνεύματος είναι παράγοντας κινδύνου για πολλές διαφορετικές μορφές καρκίνου, όπως της στοματικής κοιλότητας, του φάρυγγα, του λάρυγγα, του οισοφάγου, του ήπατος, του παχέος εντέρου και, στις γυναίκες, του μαστού· υπενθυμίζει τη μελέτη που αναφέρει ο ΠΟΥ ( 41 ) , η οποία αναγνωρίζει ότι το ασφαλέστερο επίπεδο κατανάλωσης οινοπνεύματος είναι το μηδενικό όσον αφορά την πρόληψη του καρκίνου, και τονίζει την ανάγκη να λαμβάνεται αυτό υπόψη κατά τη χάραξη και την εφαρμογή πολιτικών για την πρόληψη του καρκίνου ( 42 )

16. επικροτεί τον στόχο της Επιτροπής να μειωθεί τουλάχιστον κατά 10 % η επιβλαβής κατανάλωση οινοπνεύματος έως το 2025· προτρέπει την Επιτροπή και τα κράτη μέλη να προωθήσουν δράσεις για τη μείωση και την πρόληψη των βλαβών που προκαλούνται από την κατανάλωση οινοπνεύματος στο πλαίσιο μιας αναθεωρημένης στρατηγικής της ΕΕ για το οινόπνευμα ( 43 ) , συμπεριλαμβανομένης μιας ευρωπαϊκής στρατηγικής μηδενικής κατανάλωσης οινοπνεύματος από ανηλίκους συνοδευόμενη, κατά περίπτωση, από νομοθετικές προτάσεις, με σεβασμό προς την αρχή της επικουρικότητας και την ισχύουσα εθνική νομοθεσία σχετικά με τα όρια ηλικίας όσον αφορά την κατανάλωση οινοπνεύματος· υποστηρίζει την καλύτερη πληροφόρηση των καταναλωτών, με τη βελτίωση της επισήμανσης των οινοπνευματωδών ποτών, ώστε να περιλαμβάνει πληροφορίες σχετικά με τη λελογισμένη και υπεύθυνη κατανάλωση οινοπνεύματος, και με τη θέσπιση υποχρέωσης για την αναγραφή του καταλόγου συστατικών και των διατροφικών πληροφοριών, καθώς και με τη θέσπιση ψηφιακής επισήμανσης· ζητεί από την Επιτροπή να λάβει συγκεκριμένα μέτρα που να θέτουν στο στόχαστρο τη βαριά και επικίνδυνη κατανάλωση οινοπνεύματος ( 44 ) · θεωρεί σημαντικό να προστατεύονται οι ανήλικοι από εμπορικά μηνύματα που αφορούν την κατανάλωση οινοπνεύματος, καθώς και από την τοποθέτηση προϊόντων και τη χορηγία από παραγωγούς οινοπνευματωδών προϊόντων, μεταξύ άλλων στο ψηφιακό περιβάλλον, δεδομένου ότι η διαφήμιση πρέπει να μην απευθύνεται συγκεκριμένα σε ανηλίκους και να μην ενθαρρύνει την αλόγιστη κατανάλωση οινοπνεύματος· ζητεί να απαγορευθεί η διαφήμιση οινοπνεύματος και η χορηγία σε αθλητικές εκδηλώσεις όταν στις εν λόγω εκδηλώσεις παρίστανται κυρίως ανήλικοι· ζητεί να παρακολουθείται στενά η εφαρμογή της αναθεωρημένης οδηγίας για τις υπηρεσίες οπτικοακουστικών μέσων ( 45 ) · ζητεί να ενισχύσει η επικείμενη πρόταση πράξης για τις ψηφιακές υπηρεσίες την ικανότητα των κρατών μελών να τηρούν και να επιβάλλουν τη νομοθεσία, με στόχο την προστασία των ανηλίκων και άλλων ευάλωτων πληθυσμών από εμπορικά μηνύματα που αφορούν οινοπνευματώδη ποτά· ενθαρρύνει τη διάθεση δημόσιων πόρων για εθνικές και ευρωπαϊκές εκστρατείες ευαισθητοποίησης του κοινού· υποστηρίζει την προγραμματισμένη επανεξέταση της νομοθεσίας της ΕΕ σχετικά με τη φορολόγηση του οινοπνεύματος και τη διασυνοριακή αγορά οινοπνευματωδών προϊόντων από ιδιώτες, καθώς, και την επανεξέταση των πολιτικών τιμολόγησης του οινοπνεύματος, μεταξύ άλλων την εξέταση του ενδεχομένου να αυξηθούν οι φόροι επί των οινοπνευματωδών ποτών·

17. υπογραμμίζει ότι τα τρόφιμα έχουν σημαντική επίδραση στην υγεία των ατόμων και ότι, σύμφωνα με επιστημονικά στοιχεία, η κατανάλωση μερίδων ακατάλληλου μεγέθους έχει αρνητικές επιπτώσεις στην υγεία και μπορεί να αυξήσει τον κίνδυνο εμφάνισης καρκίνου· ζητεί να καταρτιστούν ολοκληρωμένες εκστρατείες για τη διατροφή ευθυγραμμισμένες με τη στρατηγική «Από το αγρόκτημα στο πιάτο» της Ευρωπαϊκής Ένωσης·

18. προτρέπει τα κράτη μέλη να εξετάσουν το ενδεχόμενο να παρέχονται συμβουλές σε θέματα διατροφής στο πλαίσιο της πρωτοβάθμιας υγειονομικής περίθαλψης·

19. επισημαίνει τον ρόλο της υγιεινής διατροφής στην πρόληψη και τον περιορισμό της επίπτωσης και υποτροπής του καρκίνου, και τονίζει ότι οι μεμονωμένοι κίνδυνοι εμφάνισης καρκίνου μπορούν να μειωθούν με την αύξηση της κατανάλωσης φυτών και τροφίμων φυτικής προέλευσης που παράγονται με βιώσιμο τρόπο, όπως φρέσκα φρούτα και λαχανικά, σιτηρά ολικής άλεσης και όσπρια· επισημαίνει ακόμη την ανάγκη να αντιμετωπιστεί η υπερκατανάλωση κρέατος και υπερεπεξεργασμένων προϊόντων, καθώς και προϊόντων με υψηλή περιεκτικότητα σε σάκχαρα, αλάτι και λίπη· επικροτεί, επομένως, την επικείμενη αναθεώρηση του προγράμματος της ΕΕ για την προώθηση της κατανάλωσης φρούτων, λαχανικών και γάλακτος στα σχολεία, καθώς και της πολιτικής της ΕΕ για την προώθηση των γεωργικών προϊόντων· ζητεί από την Επιτροπή και τα κράτη μέλη να ενθαρρύνουν τους καταναλωτές και να τους βοηθήσουν να κάνουν ενημερωμένες, υγιεινές και βιώσιμες επιλογές ως προς τα τρόφιμα, με τη θέσπιση υποχρεωτικής και εναρμονισμένης διατροφικής επισήμανσης της ΕΕ στο εμπρόσθιο μέρος της συσκευασίας, η οποία θα αναπτυχθεί βάσει αξιόπιστων και ανεξάρτητων επιστημονικών στοιχείων· επικροτεί την έμφαση στην υγιεινή διατροφή στο πλαίσιο της εγγύησης της ΕΕ για τα παιδιά ( 46 ) , και ζητεί να καταρτιστεί νέο σχέδιο δράσης της ΕΕ για την παιδική παχυσαρκία· υποστηρίζει τη λήψη φορολογικών μέτρων ώστε να καταστούν τα φρέσκα τρόφιμα (όπως τα όσπρια, τα σιτηρά και τα λαχανικά) πιο οικονομικά προσιτά και προσβάσιμα σε εθνικό επίπεδο, ιδίως για τα άτομα με χαμηλό εισόδημα· προτρέπει τα κράτη μέλη να χρησιμοποιήσουν πολιτικές τιμολόγησης, όπως η διαφοροποίηση του φόρου προστιθέμενης αξίας, και ελέγχους της διάθεσης στην αγορά, ώστε να επηρεάσουν τη ζήτηση και την οικονομική προσιτότητα των τροφίμων και ποτών με χαμηλή περιεκτικότητα σε κορεσμένα λιπαρά, trans-λιπαρά, αλάτι και ζάχαρη, καθώς και την πρόσβαση σε αυτά· υποστηρίζει τα κράτη μέλη στην αναθεώρηση των σχετικών διατάξεων για τον περιορισμό της διαφήμισης ποτών που περιέχουν ζάχαρη ή γλυκαντικές ουσίες και επεξεργασμένων τροφίμων με υψηλή περιεκτικότητα σε λιπαρά, αλάτι και ζάχαρη, συμπεριλαμβανομένης της διαφήμισης στα μέσα κοινωνικής δικτύωσης, και καλεί την Επιτροπή να υποβάλει πρόταση για έναν ολοκληρωμένο κανονισμό σε επίπεδο ΕΕ με σκοπό την απαγόρευση της εν λόγω διαφήμισης σε ανηλίκους·

20. αναγνωρίζει ότι η παχυσαρκία θεωρείται παράγοντας κινδύνου για πολλές μορφές καρκίνου, όπως ο καρκίνος του παχέος εντέρου, του νεφρού ή του μαστού, μεταξύ άλλων· καλεί τα κράτη μέλη να καταπολεμήσουν ενεργά την παχυσαρκία, καθιστώντας διαθέσιμες υγιεινές διατροφικές επιλογές και αθλητικές δραστηριότητες, καθώς και με την εκπαίδευση και ενθάρρυνση των πολιτών ώστε να προβαίνουν σε ορθές επιλογές, αλλά και με την ένταξη ολοκληρωμένων προγραμμάτων στην πρωτοβάθμια υγειονομική περίθαλψη, τα οποία θα βοηθούν τους ασθενείς που πάσχουν από παχυσαρκία να χάνουν βάρος με υγιεινό τρόπο· καλεί την Επιτροπή και τα κράτη μέλη να υποστηρίξουν την έρευνα και καινοτομία σχετικά με την παχυσαρκία, με στόχο την περιγραφή της επίδρασης που έχουν στο σωματικό βάρος γενετικοί παράγοντες, η ανθρώπινη μικροχλωρίδα ή η ψυχολογική κατάσταση, μεταξύ άλλων, και να διερευνηθούν οι πλέον αποτελεσματικές παρεμβάσεις·

21. επικροτεί την πρόθεση της Επιτροπής να αντιμετωπίσει την παρουσία καρκινογόνων μολυσματικών ουσιών στα τρόφιμα· υπενθυμίζει στην Επιτροπή το ψήφισμα του Κοινοβουλίου της 8ης Οκτωβρίου 2020 ( 47 ) , όπου ζητείται να θεσπιστούν αυστηρά νομικά όρια όσον αφορά την παρουσία ακρυλαμιδίου στα τρόφιμα ώστε να προστατεύονται επαρκώς οι καταναλωτές, ειδικότερα οι πλέον ευάλωτοι, όπως τα βρέφη και τα παιδιά· καλεί επιτακτικά την Επιτροπή να υποβάλει ταχέως ρυθμιστικές προτάσεις·

22. καλεί την Επιτροπή να εισακούσει τις διάφορες εκκλήσεις που διατύπωσε το Κοινοβούλιο στο ψήφισμά του της 16ης Ιανουαρίου 2019 για τη βελτίωση της ενωσιακής διαδικασίας έγκρισης φυτοφαρμάκων·

23. καλεί τα κράτη μέλη, τους φορείς περιφερειακής και τοπικής διοίκησης, τους εκπροσώπους της κοινωνίας των πολιτών και τους εργοδότες να προωθήσουν και να διευκολύνουν τη σωματική άσκηση και τον αθλητισμό καθ’ όλη τη διάρκεια ζωής, καθώς περιορίζουν, ως γνωστόν, τόσο την επίπτωση όσο και την υποτροπή του καρκίνου, μειώνουν δε τα προβλήματα ψυχικής υγείας και ευνοούν την κοινωνική ένταξη· τονίζει τη σημασία να καταστεί η πρακτική της σωματικής άσκησης και του αθλητισμού προσβάσιμη και χωρίς αποκλεισμούς από νεαρή ηλικία, ιδίως για τις ευάλωτες ομάδες, με τη χρηματοδότηση δημόσιων υποδομών, εξοπλισμού και προγραμμάτων· καλεί τα κράτη μέλη να διευκολύνουν την πρόσβαση των νοσηλευόμενων ασθενών στη σωματική άσκηση, εφόσον ενδείκνυται κλινικά·

24. επικροτεί την έναρξη της εκστρατείας της ΕΕ «HealthLifestyle4all», η οποία περιλαμβάνει την προώθηση του αθλητισμού, της σωματικής άσκησης και της υγιεινής διατροφής, καθώς και άλλων βασικών πτυχών· συνιστά να συμπεριλάβουν τα σχολεία την εκπαίδευση σε θέματα υγείας στα προγράμματα σπουδών τους, ώστε να διασφαλιστεί ότι οι ανήλικοι και οι έφηβοι μαθαίνουν πώς να ζουν υγιεινά και ενημερώνονται για τον ECAC, ζητεί δε η εκπαίδευση σε θέματα υγείας να αποτελεί αναπόσπαστο μέρος των εκπαιδευτικών πολιτικών κοινωνικής πρόνοιας·

25. παρατηρεί ότι η ηλιακή ακτινοβολία περιλαμβάνει αόρατη υπεριώδη ακτινοβολία που μπορεί να προκαλέσει καρκίνο του δέρματος· καλεί, επομένως, την Επιτροπή να αναθεωρήσει την οδηγία 2006/25/ΕΚ όσον αφορά την έκθεση των εργαζομένων σε κινδύνους προερχόμενους από φυσικούς παράγοντες (τεχνητή οπτική ακτινοβολία) ( 48 ) και να συμπεριλάβει στο πεδίο εφαρμογής της την ηλιακή ακτινοβολία· υποστηρίζει την ενίσχυση της προστασίας από την έκθεση σε υπεριώδη ακτινοβολία σε επίπεδο ΕΕ, ειδικότερα μέσω νομοθεσίας για την υγεία και την ασφάλεια στην εργασία για τους εργαζομένους σε υπαίθριους χώρους· επικροτεί τη δέσμευση της Επιτροπής να διερευνήσει μέτρα για την έκθεση σε υπεριώδη ακτινοβολία, μεταξύ άλλων και από συσκευές τεχνητού μαυρίσματος (σολάριουμ) ( 49 ) · παρατηρεί τη σημασία των εκστρατειών πληροφόρησης, ώστε να ενημερωθεί το κοινό σχετικά με τους κινδύνους που συνδέονται με την υπερβολική έκθεση στον ήλιο και να διδαχθεί πώς να αναγνωρίζει πιθανές προειδοποιητικές ενδείξεις· ζητεί να ληφθούν ειδικά μέτρα για τη μείωση της έκθεσης των ανηλίκων και των εφήβων σε υπεριώδη ακτινοβολία· ζητεί να θεσπιστεί αυστηρότερη νομοθεσία σχετικά με τη χρήση σολάριουμ για καλλυντικούς σκοπούς, και να απαγορευθεί η χρήση τους από ανηλίκους· καλεί τα κράτη μέλη να συμπεριλάβουν την καταγραφή κρουσμάτων καρκίνου του δέρματος (μελάνωμα) στα εθνικά μητρώα καρκίνου·

26. αναγνωρίζει ότι περίπου το 2 % της επιβάρυνσης του καρκίνου στην Ευρώπη μπορεί να αποδοθεί στις ιοντίζουσες ακτινοβολίες, και ότι η έκθεση στο ραδόνιο και στα προϊόντα της διάσπασής του σε εσωτερικούς χώρους είναι η δεύτερη κύρια αιτία καρκίνου του πνεύμονα στην Ευρώπη· αναμένει τα αποτελέσματα του προγράμματος έρευνας και κατάρτισης της Ευρατόμ ( 50 ) , τα οποία θα βελτιώσουν τις γνώσεις σχετικά με την έκθεση στο ραδόνιο, και τα προτεινόμενα αντίμετρα για τη μείωση της συσσώρευσής του σε κατοικίες· υπενθυμίζει ότι θα μπορούσαν επίσης να εντοπιστούν ιοντίζουσες ακτινοβολίες στα νοικοκυριά· προτρέπει, επομένως, την Επιτροπή και τα κράτη μέλη να χαρτογραφήσουν τους υφιστάμενους και τους δυνητικούς κρίσιμους τομείς, προκειμένου να αντιμετωπίσουν αποτελεσματικά την απειλή αυτή· καλεί την Επιτροπή να διαθέσει κονδύλια για τη δημιουργία ενός τέτοιου χάρτη προβλέψεων, και να προωθήσει εκστρατείες πληροφόρησης του κοινού, προκειμένου να βελτιωθεί η ενημέρωση σχετικά με το θέμα αυτό· προτρέπει τα κράτη μέλη να επικαιροποιούν τακτικά τα εθνικά τους σχέδια για τη μείωση της έκθεσης στο ραδόνιο, όπως απαιτεί η οδηγία για την έκθεση σε πηγές ραδιενέργειας ( 51 ) , και να επικαιροποιήσουν τις κατευθυντήριες γραμμές για τον μετριασμό του ραδονίου σε νέες κατασκευές· καλεί την Επιτροπή να αξιολογήσει την εφαρμογή και την αποτελεσματικότητα των υφιστάμενων μέτρων για την προστασία των εργαζομένων που εκτίθενται σε ιοντίζουσες ακτινοβολίες, όπως τα πληρώματα αεροπορικών εταιρειών, οι εργαζόμενοι σε πυρηνοηλεκτρικούς σταθμούς, οι εργαζόμενοι σε συναφή βιομηχανικά περιβάλλοντα οι ερευνητές, οι επαγγελματίες υγείας και οι κτηνίατροι που εργάζονται στους κλάδους της ακτινολογίας, της ακτινοθεραπείας ή της πυρηνικής ιατρικής, και να επανεξετάσει τα μέτρα αυτά εφόσον είναι αναγκαίο και αναλογικό·

27. καλεί την Επιτροπή να προωθήσει πολυεπιστημονικές έρευνες σχετικά με την ύπαρξη σύνδεσης μεταξύ των ηλεκτρομαγνητικών πεδίων (ΗΜΠ), συμπεριλαμβανομένου του 5G, και του καρκίνου, προκειμένου να συγκεντρώσει επιστημονικά στοιχεία για τις μακροχρόνιες επιπτώσεις των ΗΜΠ, και να πληροφορήσει εγκαίρως το κοινό όσον αφορά τα αποτελέσματα των εν λόγω μελετών· ζητεί να προωθηθεί η έρευνα για την ανάπτυξη τεχνολογίας που μειώνει την έκθεση σε ραδιοσυχνότητες·

28. θεωρεί ότι η Ευρωπαϊκή Πράσινη Συμφωνία συμβάλλει σημαντικά στην πρόληψη του καρκίνου στην Ευρώπη, χάρη στη μείωση της ρύπανσης του αέρα, των τροφίμων, των υδάτων και του εδάφους και της έκθεσης σε χημικές ουσίες· ζητεί να ενσωματωθεί στη στρατηγική «Από το αγρόκτημα στο πιάτο», στη στρατηγική για τη βιωσιμότητα των χημικών προϊόντων, και στις στρατηγικές για τη μηδενική ρύπανση και για ένα μη τοξικό περιβάλλον η αξιολόγηση του αντικτύπου των πολιτικών στην επίπτωση του καρκίνου· επικροτεί την επικείμενη αναθεώρηση των προτύπων της ΕΕ για την ποιότητα του αέρα, και καλεί την Επιτροπή να τα ευθυγραμμίσει με τις κατευθυντήριες γραμμές του ΠΟΥ, όπως αναφέρεται στο ψήφισμα του Κοινοβουλίου της 25ης Μαρτίου 2021 σχετικά με την εφαρμογή των οδηγιών για την ποιότητα του ατμοσφαιρικού αέρα ( 52 ) · καλεί την Επιτροπή να διασφαλίσει ότι η κοινή γεωργική πολιτική βοηθά τους γεωργούς να μειώσουν τη χρήση φυτοφαρμάκων· ενθαρρύνει την έρευνα όσον αφορά φάρμακα που είναι ασφαλέστερα για το περιβάλλον, καθώς και τη χρήση και την ανάπτυξή τους, και ενθαρρύνει την εφαρμογή αποτελεσματικών μηχανισμών για τη διάθεση αποβλήτων που δεν ρυπαίνουν το περιβάλλον, σύμφωνα με τους στόχους της φαρμακευτικής στρατηγικής για την Ευρώπη·

29. τονίζει την ανάγκη να εφαρμοστεί πλήρως η αναθεωρημένη οδηγία για το πόσιμο νερό ( 53 ) και να εφαρμοστεί και να επιβληθεί η οδηγία-πλαίσιο για τα ύδατα ( 54 ) , ώστε να μειωθούν οι συγκεντρώσεις, στα επιφανειακά και υπόγεια ύδατα, ορισμένων ρύπων που θα μπορούσαν να συμβάλλουν στην επίπτωση του καρκίνου·

30. ζητεί ειδικότερα να ενισχυθούν οι απαιτήσεις πληροφόρησης σχετικά με την καρκινογένεση στο πλαίσιο του κανονισμού για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) ( 55 ) , προκειμένου να καταστεί δυνατός ο εντοπισμός όλων των καρκινογόνων ουσιών που παράγονται ή εισάγονται, ανεξάρτητα από τον όγκο τους, σύμφωνα με τη στρατηγική για τη βιωσιμότητα των χημικών προϊόντων, και ζητεί επίσης η καταχώριση, η αξιολόγηση, η αδειοδότηση και οι περιορισμοί των χημικών ουσιών, συμπεριλαμβανομένων των ενδοκρινικών διαταρακτών, που διέπονται από τον κανονισμό REACH να πραγματοποιούνται σε συνεργασία με τον IARC και σύμφωνα με τις αξιολογήσεις του ΠΟΥ· επικροτεί τη δέσμευση στο πλαίσιο της στρατηγικής για τη βιωσιμότητα των χημικών προϊόντων όσον αφορά την επέκταση της γενικής προσέγγισης για τη διαχείριση κινδύνων ώστε να διασφαλίζεται ότι τα καταναλωτικά αγαθά δεν περιέχουν χημικές ουσίες που προκαλούν καρκίνο ή γενετικές μεταλλάξεις, που πλήττουν το αναπαραγωγικό ή το ενδοκρινικό σύστημα, ή που είναι ανθεκτικές, βιοσυσσωρεύσιμες και τοξικές· καλεί την Επιτροπή να εφαρμόσει ταχέως τα μέτρα που έχουν σχεδιαστεί στο πλαίσιο της στρατηγικής για τη βιωσιμότητα των χημικών προϊόντων, ώστε να μειωθεί η έκθεση των πολιτών σε καρκινογόνους ουσίες και ενδοκρινικούς διαταράκτες μέσω όλων των οδών έκθεσης· καλεί την Επιτροπή να δώσει ιδιαίτερη προσοχή σε τμήματα του πληθυσμού που είναι ιδιαιτέρως ευάλωτα σε επικίνδυνες χημικές ουσίες, και να λαμβάνει καλύτερα υπόψη τους ευάλωτους αυτούς πληθυσμούς στις εκτιμήσεις κινδύνου των χημικών ουσιών· τονίζει ότι οι πληροφορίες που παρέχονται στους καταναλωτές σχετικά με τις οδούς έκθεσης στην καθημερινή τους ζωή είναι απαραίτητες για την ενίσχυση της πρόληψης, και επικροτεί, εν προκειμένω, τη δημιουργία της βάσης δεδομένων με ουσίες που προκαλούν ανησυχία σε προϊόντα· καλεί τον ΕΟΠ να εκπονήσει έκθεση από κοινού με τον Ευρωπαϊκό Οργανισμό Χημικών Προϊόντων σχετικά με τις χημικές ουσίες στο περιβάλλον στην Ευρώπη· ζητεί να εκτιμηθούν, στο πλαίσιο της έκθεσης, ο συστημικός χαρακτήρας των καρκινογόνων ουσιών και των ενδοκρινικών διαταρακτών στα συστήματα παραγωγής και κατανάλωσης της Ευρώπης, η χρήση τους σε προϊόντα, η παρουσία τους στο περιβάλλον της Ευρώπης, και οι βλάβες που προκαλούν στην ανθρώπινη υγεία, ειδικότερα όσον αφορά τον καρκίνο·

31. θεωρεί ότι η επόμενη εκδοχή του ECAC θα πρέπει να συνυπολογίζει τις πλέον πρόσφατες γνώσεις σχετικά με τους περιβαλλοντικούς καρκινογόνους παράγοντες· καλεί την Επιτροπή να προτείνει αμελλητί την αναθεώρηση του άρθρου 68 παράγραφος 2 του κανονισμού REACH, του κανονισμού σχετικά με τα υλικά που έρχονται σε επαφή με τρόφιμα ( 56 ) , του κανονισμού για τα καλλυντικά προϊόντα ( 57 ) , της οδηγίας σχετικά με την ασφάλεια των παιχνιδιών ( 58 ) και άλλων σχετικών νομοθετικών πράξεων για τα καταναλωτικά αγαθά, ώστε να διασφαλίζεται ότι τα καταναλωτικά αγαθά δεν περιέχουν χημικές ουσίες που προκαλούν καρκίνο, σύμφωνα με τη στρατηγική για τη βιωσιμότητα των χημικών προϊόντων· ζητεί ακόμη να συνυπολογίζεται η ανάπτυξη νέων υλικών, τάσεων και προϊόντων στην τακτική αναθεώρηση της νομοθεσίας αυτής· υπογραμμίζει ότι οι ενδοκρινικοί διαταράκτες εντοπίζονται σε τρόφιμα, υλικά που έρχονται σε επαφή με τρόφιμα, καλλυντικά, καταναλωτικά αγαθά, παιχνίδια, και στο πόσιμο νερό, και ότι η έκθεση, ακόμα και σε μικρές ποσότητες, μπορεί να προκαλέσει δυσμενείς επιδράσεις βραχυπρόθεσμα και μακροπρόθεσμα, μεταξύ άλλων και καρκίνο ( 59 ) · επισημαίνει ότι, δεδομένης της εκτεταμένης έκθεσης του πληθυσμού της ΕΕ σε πολλούς ύποπτους και γνωστούς ενδοκρινικούς διαταράκτες, και δεδομένου ότι η συνδυαστική έκθεση σε διάφορους ενδοκρινικούς διαταράκτες που επηρεάζουν παρόμοιες ή διαφορετικές οδούς μπορεί να έχει σωρευτικές επιπτώσεις, είναι αναγκαίο να ελαχιστοποιηθεί η έκθεση σε ενδοκρινικούς διαταράκτες και να καταστεί πιο συνεπής η νομοθεσία της ΕΕ σε όλους τους τομείς· ενθαρρύνει την περαιτέρω έρευνα, προκειμένου να καθοριστεί η ικανότητα των χημικών ουσιών να δρουν ως ενδοκρινικοί διαταράκτες·

32. υποστηρίζει πλήρως τη δέσμευση της Επιτροπής, στο πλαίσιο της στρατηγικής για τη βιωσιμότητα των χημικών προϊόντων, όσον αφορά την τροποποίηση του κανονισμού για την ταξινόμηση, την επισήμανση και τη συσκευασία των χημικών ουσιών (κανονισμός (ΕΚ) αριθ. 1272/2008 ( 60 ) ), ώστε να εισαχθούν νέες κατηγορίες κινδύνων που εστιάζουν, μεταξύ άλλων, στους ενδοκρινικούς διαταράκτες, συμπεριλαμβανομένων των ύποπτων ενδοκρινικών διαταρακτών, και όσον αφορά την επικαιροποίηση των απαιτήσεων πληροφόρησης σε όλη τη σχετική νομοθεσία, ώστε να καταστεί δυνατή η αναγνώρισή τους·

33. καλεί την Επιτροπή να ενσωματώσει την προσέγγιση «ακίνδυνες εκ σχεδιασμού» στις απαιτήσεις κανονιστικής φύσεως όσον αφορά την παραγωγή χημικών και φαρμακευτικών ουσιών, προκειμένου να τηρηθεί μια πραγματικά προληπτική προσέγγιση ως προς τον μετριασμό των κινδύνων για την υγεία, την κοινωνία και το περιβάλλον·

34. επικροτεί τη δημοσίευση του νέου στρατηγικού πλαισίου της ΕΕ για την υγεία και την ασφάλεια στην εργασία για την περίοδο 2021-2027, ιδίως δε την προσέγγιση του «Οράματος μηδενικών απωλειών» όσον αφορά θανάτους που σχετίζονται με την εργασία, καθώς και την απολογιστική σύνοδο για την υγεία και την ασφάλεια στην εργασία που προγραμματίστηκε για το 2023, ώστε να αξιολογηθεί η πορεία προς την επίτευξη του «Οράματος μηδενικών απωλειών»· τονίζει την ανάγκη για στενή και τακτική συμμετοχή των κοινωνικών εταίρων και των συμφεροντούχων στη στρατηγική αυτή· εκφράζει, ωστόσο, τη λύπη του για τον περιορισμένο αριθμό ουσιών που αντιμετωπίζει η στρατηγική· ενθαρρύνει τις διαρκείς αναλύσεις και έρευνες σχετικά με νέες ουσίες για τις οποίες υπάρχει υπόνοια ότι είναι καρκινογόνοι, μεταλλαξιογόνες και/ή τοξικές για την αναπαραγωγή, τη θέσπιση OEL για χημικούς παράγοντες για τους τους οποίους δεν υπάρχουν ακόμα οι εν λόγω οριακές τιμές, και τις περιοδικές αναθεωρήσεις, όταν αυτές καθίστανται αναγκαίες υπό το φως περαιτέρω πρόσφατων επιστημονικών στοιχείων και τεχνικών εξελίξεων· επικροτεί την έρευνα για τους εργαζομένους που εκπόνησε ο Ευρωπαϊκός Οργανισμός για την Ασφάλεια και την Υγεία στην Εργασία (EU-OSHA) σχετικά με την έκθεση σε παράγοντες κινδύνου εμφάνισης καρκίνου· τονίζει ότι προγράμματα πιο συστηματικής βιολογικής παρακολούθησης του ανθρώπου, σε πλήρη συμμόρφωση με τα μέτρα προστασίας των δεδομένων, τόσο σε επαγγελματικό όσο και σε μη επαγγελματικό περιβάλλον, μπορούν να είναι μία από πολλές πηγές πληροφοριών σχετικά με τις γενικές επιπτώσεις της έκθεσης σε χημικές ουσίες και τον αντίκτυπο στην υγεία· καλεί, επομένως, την Επιτροπή να αυξήσει επειγόντως τις φιλοδοξίες της, μέσω φιλόδοξων και τακτικών επικαιροποιήσεων της οδηγίας 2004/37/ΕΚ σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία· για τον σκοπό αυτόν, καλεί την Επιτροπή, κατόπιν διαβούλευσης με τη συμβουλευτική επιτροπή για την υγεία και την ασφάλεια, να υποβάλει σχέδιο δράσης για την επίτευξη των OEL για τουλάχιστον 25 πρόσθετες ουσίες, ομάδες ουσιών ή ουσίες που προκύπτουν από διεργασίες έως το 2024· τονίζει, εν προκειμένω, ότι είναι αναγκαίο να αυξήσει η Επιτροπή την ικανότητα για την επανεξέταση των OEL και την προσθήκη νέων, μεταξύ άλλων με αύξηση του προσωπικού σε σχετικές υπηρεσίες και αρχές· υπενθυμίζει, στο πλαίσιο αυτό, ότι οι εν εξελίξει διαπραγματεύσεις για την τέταρτη αναθεώρηση της οδηγίας 2004/37/ΕΚ αποτελούν ευκαιρία να συμπεριληφθούν επίσης στο παράρτημα Ι εργασίες που συνεπάγονται έκθεση σε επικίνδυνα φαρμακευτικά προϊόντα τα οποία πληρούν τα κριτήρια ταξινόμησης ως καρκινογόνα, μεταλλαξιογόνα και/ή τοξικά για την αναπαραγωγή κατηγορίας 1Α ή 1Β, όπως ορίζεται στο παράρτημα Ι του κανονισμού (ΕΚ) αριθ. 1272/2008, προκειμένου να εξασφαλιστούν τα καλύτερα δυνατά γενικά και ατομικά μέτρα προστασίας για τους εργαζομένους που χειρίζονται τα προϊόντα αυτά· επαναλαμβάνει τις εκκλήσεις του για τη θέσπιση ενός νέου συνεκτικού και διαφανούς συστήματος βασιζόμενου στους κινδύνους, για τον καθορισμό των οριακών τιμών έκθεσης και για την καλύτερη συνεκτίμηση της έκθεσης των εργαζομένων σε συνδυασμό ουσιών· επικροτεί τη δέσμευση της Επιτροπής να προσθέσει τους ενδοκρινικούς διαταράκτες ως κατηγορία ουσιών που προκαλούν πολύ μεγάλη ανησυχία δυνάμει του κανονισμού (ΕΚ) αριθ. 1907/2006 (κανονισμός REACH) και να τους ταξινομήσει δυνάμει του κανονισμού (ΕΚ) αριθ. 1272/2008· τονίζει ότι οι εργαζόμενοι θα πρέπει επίσης να προστατεύονται από την έκθεση σε ενδοκρινικούς διαταράκτες· επικροτεί τη δέσμευση της Επιτροπής να υποβάλει, το 2022, νομοθετική πρόταση για την περαιτέρω μείωση της έκθεσης των εργαζομένων στον αμίαντο, μια αποδεδειγμένα καρκινογόνο ουσία (ομάδα 1) σύμφωνα με τον IARC, η οποία εξακολουθεί να ευθύνεται για το ήμισυ περίπου όλων των επαγγελματικών καρκίνων στην Ευρώπη· επαναλαμβάνει, εν προκειμένω, τα αιτήματα που διατύπωσε το Κοινοβούλιο στο ψήφισμά του της 20ής Οκτωβρίου 2021 σχετικά με την προστασία των εργαζομένων από τον αμίαντο ( 61 ) , ιδίως δε την έκκλησή του για μια ευρωπαϊκή στρατηγική για την πλήρη εξάλειψη του αμιάντου, και τις προτάσεις του για την καλύτερη αξιολόγηση των κινδύνων που συνδέονται με τη μη επαγγελματική έκθεση στον αμίαντο· ζητεί από τα κράτη μέλη να διευκολύνουν την αναγνώριση και την αποζημίωση για αποδεδειγμένους επαγγελματικούς καρκίνους και να ενισχύσουν την παρακολούθηση, από τις επιθεωρήσεις εργασίας, της επαγγελματικής έκθεσης·

35. προτρέπει την Επιτροπή και τα κράτη μέλη να επιτύχουν τους ΣΒΑ των Ηνωμένων Εθνών που αφορούν τις μεταδοτικές νόσους, προκειμένου να προωθήσουν την πρόληψη των καρκίνων που συνδέονται με λοιμώδη νοσήματα· επικροτεί τα προγράμματα εμβολιασμού για την καταπολέμηση της μετάδοσης του HPV· επιμένει ότι πρέπει να εφαρμοστεί στα κράτη μέλη ένα ουδέτερο ως προς το φύλο και δημοσίως χρηματοδοτούμενο πρόγραμμα εμβολιασμού κατά του HPV, προκειμένου να διασφαλιστεί η εξάλειψη όλων των καρκίνων που σχετίζονται με τον HPV, και ζητεί να εμβολιαστεί πλήρως το 90 % των κοριτσιών, και να αυξηθεί σημαντικά ο εμβολιασμός των αγοριών, με το εμβόλιο κατά του HPV έως την ηλικία των 15 ετών, έως το 2030· ζητεί επιτακτικά να καταγράφεται στο μητρώο ανισοτήτων όσον αφορά τον καρκίνο η πρόοδος που σημειώνεται ως προς τους στόχους του ευρωπαϊκού σχεδίου για την καταπολέμηση του καρκίνου σχετικά με τον εμβολιασμό κατά του HPV· καλεί τα κράτη μέλη να εφαρμόσουν τη σύσταση του Συμβουλίου, της 7ης Δεκεμβρίου 2018, σχετικά με την ενίσχυση της συνεργασίας για την καταπολέμηση των ασθενειών που προλαμβάνονται με εμβολιασμό ( 62 ) , προκειμένου να μειωθούν οι ανισότητες ανοσοποίησης όσον αφορά τις ευάλωτες ομάδες και να βελτιωθεί η παιδική ανοσοποίηση· επικροτεί την πρόθεση της Επιτροπής να προτείνει σύσταση του Συμβουλίου σχετικά με τις μορφές καρκίνου που προλαμβάνονται με εμβολιασμό· τονίζει, στο πλαίσιο αυτό, την ανάγκη για συντονισμένες δράσεις με στόχο τους καρκινογόνους ιούς, όπως ο HPV και ο ιός της ηπατίτιδας Β (HBV), προκειμένου να αποτρέπεται η μετάδοσή τους· ζητεί να εναρμονιστούν περισσότερο οι εμβολιασμοί κατά του HPV και του HBV στο πλαίσιο των εθνικών προγραμμάτων των κρατών μελών, και παράλληλα να διασφαλιστεί η παροχή πληροφοριών σχετικά με τον εμβολιασμό και να προωθηθεί η ίση πρόσβαση για ευάλωτες και ευπαθείς ομάδες ενηλίκων· ενθαρρύνει την τακτική παρακολούθηση του τρέχοντος επιπέδου εμβολιαστικής κάλυψης κατά του HPV και του HBV σε επίπεδο ΕΕ, με τη χρήση ενός συστήματος παρακολούθησης παρόμοιου με το σύστημα που αναπτύχθηκε από το Ευρωπαϊκό Κέντρο Πρόληψης και Ελέγχου Νόσων (ECDC) για την παρακολούθηση των στατιστικών δεδομένων εμβολιασμού κατά της COVID-19, πράγμα που θα ενθαρρύνει επίσης τα κράτη μέλη να εφαρμόσουν βέλτιστες πρακτικές και να διατηρήσουν τη δυναμική τους· καλεί τα κράτη μέλη να εναρμονίσουν τα δεδομένα, τη διαλειτουργικότητα και τη βελτιωμένη ανάπτυξη των εθνικών συστημάτων δεδομένων ανοσοποίησης· υπογραμμίζει ότι το ECDC θα πρέπει να διαδραματίσει κεντρικό ρόλο στην παρακολούθηση της προόδου των κρατών μελών· υποστηρίζει την περαιτέρω έρευνα για την ανάπτυξη εμβολίων κατά άλλων ιών, όπως ο ιός της ηπατίτιδας C και ο ιός της ανθρώπινης ανοσοανεπάρκειας (HIV)· θεωρεί ότι, εν τω μεταξύ, θα πρέπει να χρησιμοποιούνται μαζικά θεραπευτικές λύσεις ώστε να επιτευχθεί ο στόχος του ΠΟΥ για την εξάλειψη της ηπατίτιδας C έως το 2030, και καλεί την Επιτροπή να αξιοποιήσει χρηματοδοτικούς πόρους από το Ταμείο Ανάκαμψης και Ανθεκτικότητας για να επιτύχει τους στόχους αυτούς με τη χρηματοδότηση προσπαθειών για τη διενέργεια προσυμπτωματικών ελέγχων· ζητεί συνεργασία με τα κράτη μέλη και τους διεθνείς οργανισμούς, για την καταπολέμηση των επιπτώσεων της παραπληροφόρησης όσον αφορά τον εμβολιασμό και για την αντιμετώπιση της επιφυλακτικότητας απέναντι στον εμβολιασμό· ζητεί να χρησιμοποιηθεί το πρόγραμμα «Η ΕΕ για την υγεία» και άλλες χρηματοδοτικές ροές της ΕΕ για τον σκοπό αυτόν, μεταξύ άλλων για να στηριχθούν προσπάθειες ευαισθητοποίησης των πολιτών, των εκπαιδευτικών και των επαγγελματιών υγείας, καθώς και για να στηριχθούν συμπεριφορικές έρευνες στο πλαίσιο του προγράμματος «Ορίζων Ευρώπη»· συνιστά να εφαρμόζεται αυστηρότερα ο κώδικας δεοντολογίας της ΕΕ για την παραπληροφόρηση, ιδίως όσον αφορά την παραπληροφόρηση σχετικά με τον εμβολιασμό·

36. τονίζει ότι, σύμφωνα με πρόσφατα δεδομένα, τα άτομα που πάσχουν από χρόνια φλεγμονή, μεταξύ άλλων από ρευματικές και μυοσκελετικές παθήσεις (ΡΜΠ), διατρέχουν μεγαλύτερο κίνδυνο να αναπτύξουν καρκίνο και άλλες κακοήθειες· καλεί την Επιτροπή και τα κράτη μέλη να ενισχύσουν την έρευνα σχετικά με τη σχέση μεταξύ χρόνιας φλεγμονής, καρκίνου και ΡΜΠ·

37. καλεί την Επιτροπή και τα κράτη μέλη να επενδύσουν περαιτέρω στην έρευνα σχετικά με τα αίτια εμφάνισης καρκίνου σε ενήλικες, αλλά και σε παιδιά και εφήβους·

38. επισημαίνει τη σημασία της διάθεσης κατάλληλης χρηματοδότησης για την έρευνα στους τομείς των θετικών και των κοινωνικών επιστημών, προκειμένου να αξιολογηθούν οι ανισότητες στην πρόσβαση στα πρότυπα περίθαλψης και καινοτομίας για τον παιδικό καρκίνο σε όλη την Ευρώπη, οι οποίες αντιστοιχούν σε διαφορές στα ποσοστά επιβίωσης των παιδιών με καρκίνο έως και 20 % μεταξύ των κρατών μελών, και να θεσπιστούν μέτρα άμβλυνσης προκειμένου να διασφαλιστούν δίκαια δικαιώματα και πρόσβαση στη θεραπεία για όλα τα παιδιά και τους νέους με καρκίνο στην Ευρώπη· εκφράζει, στο πλαίσιο αυτό, τη λύπη του για τις ανισότητες όσον αφορά την πρόσβαση σε υπηρεσίες υγειονομικής περίθαλψης υψηλής ποιότητας μεταξύ των κρατών μελών και επίσης μεταξύ διαφόρων περιφερειών εντός των κρατών μελών, και ζητεί από την Επιτροπή να αντιμετωπίσει αυτές τις ανισότητες με τα κατάλληλα νομοθετικά μέτρα προκειμένου να εξασφαλίσει ίσα δικαιώματα στην Ένωση·

39. συνιστά να ενθαρρύνεται ο θηλασμός, μέσω της πληροφόρησης και της εκπαίδευσης των μητέρων όσον αφορά τα οφέλη του θηλασμού, ώστε να περιοριστεί ο κίνδυνος εμφάνισης καρκίνου του μαστού στις γυναίκες·

40. παρατηρεί ότι έχει καταδειχθεί η γενετική προδιάθεση για καρκίνο που συνδέεται με μεταλλάξεις συγκεκριμένων γονιδίων· επισημαίνει ότι υπάρχουν διαθέσιμες μέθοδοι για την ανίχνευση των μεταλλάξεων αυτών, είτε αμέσως μετά τη γέννηση, για την έγκαιρη ανίχνευση ορισμένων παιδικών καρκίνων, είτε κατά τη διάρκεια της ζωής, ιδίως για τους καρκίνους του μαστού, των ωοθηκών και του παχέος εντέρου, και ότι η ανίχνευση των μεταλλάξεων αυτών μπορεί να συμβάλει στην πρόληψη ή τον εντοπισμό του καρκίνου σε πρώιμο στάδιο και να καθοδηγήσει τις θεραπευτικές επιλογές· συνιστά, επομένως, στα κράτη μέλη να στηρίξουν την αυξημένη πρόσβαση των ασθενών όλων των ηλικιακών ομάδων σε γενετικές εξετάσεις, σε συνδυασμό με την παροχή ιατρικών συμβουλών και την προηγμένη διάγνωση βάσει αλληλούχισης, με τη δέσμευση χρηματοδότησης και τη δημιουργία σαφών οδών για ταχεία και αποτελεσματική επιστροφή εξόδων, και να ενημερώσουν τους πολίτες όσον αφορά τον βαθμό στον οποίον μπορούν να έχουν πρόσβαση σε τέτοιες υπηρεσίες στην Ένωση· συνιστά να ενισχυθούν οι επενδύσεις σε υποδομές και δεξιότητες που σχετίζονται με πλατφόρμες γενετικής αλληλούχισης και να καταρτιστούν εξειδικευμένοι σύμβουλοι γενετικής σε συγκεκριμένες υπηρεσίες, όπως ήδη υπάρχουν σε ορισμένα κέντρα· καλεί την Επιτροπή να στηρίξει την έρευνα στον τομέα της γενετικής, προκειμένου να εντοπιστούν γονότυποι με μεγαλύτερη πιθανότητα ανάπτυξης ορισμένων καρκίνων, συμπεριλαμβανομένων των παιδικών καρκίνων, ως νόσων με μικρή έκθεση σε εξωτερικούς παράγοντες·

41. επισημαίνει ότι τεχνικές όπως η μοριακή επιδημιολογία μπορούν να παράσχουν νέες γνώσεις όσον αφορά τις αλληλεπιδράσεις γονιδίων και περιβάλλοντος που οδηγούν στην εμφάνιση καρκίνου, σε σύγκριση με την απλή επιδημιολογία· παρατηρεί ότι οι γνώσεις αυτές, σε συνδυασμό με περαιτέρω μελέτες στον τομέα της επιγενετικής, μπορούν να χρησιμοποιηθούν ώστε να βελτιωθεί η κατανόησή μας των παραγόντων κινδύνου που συμβάλλουν στα αίτια του καρκίνου και να βελτιωθεί η έγκαιρη διάγνωση·

42. υποστηρίζει ένθερμα την προγραμματισμένη αναθεώρηση του ECAC, με σκοπό την ανάπτυξη, την ανταλλαγή και την εφαρμογή βέλτιστων πρακτικών στα προγράμματα πρόληψης του καρκίνου, με ιδιαίτερη έμφαση στις μειονεκτούσες ομάδες, και τη δρομολόγηση φιλικής προς τον χρήστη εφαρμογής της ΕΕ για φορητές συσκευές, η οποία θα υποστηρίζει τους ανθρώπους και θα καλύπτει ζητήματα που αφορούν τον καρκίνο, από την πρόληψη και την εκπαίδευση έως την περίθαλψη, όπως ανακοινώθηκε στο σχέδιο· επισημαίνει ότι, εκτός από τη διαθεσιμότητα σε εφαρμογές για φορητές συσκευές, όλες οι επικαιροποιημένες πληροφορίες θα πρέπει επίσης να διατίθενται σε μη ψηφιακή μορφή, ώστε να διασφαλίζεται η πρόσβαση χωρίς αποκλεισμούς· τονίζει ότι ο ECAC θα πρέπει να αξιολογείται συστηματικά, και ότι το έργο της αξιολόγησης θα πρέπει να συντονίζεται από τον IARC·

43. προτρέπει την Επιτροπή και τα κράτη μέλη να προωθήσουν περαιτέρω τον γραμματισμό σε θέματα υγείας όσον αφορά τους κινδύνους και τους καθοριστικούς παράγοντες του καρκίνου, καθώς και τον συναφή ψηφιακό γραμματισμό, να αναπτύξουν εκπαιδευτικά εργαλεία για την πρόληψη, και να στηρίξουν τη δημιουργία πλατφορμών και εφαρμογών ηλεκτρονικής μάθησης· ζητεί να δοθεί ιδιαίτερη προσοχή στα μειονεκτούντα, ευάλωτα, κοινωνικά αποκλεισμένα και περιθωριοποιημένα άτομα, και υπογραμμίζει ότι είναι απαραίτητες ειδικές εκστρατείες ευαισθητοποίησης για ομάδες με ιδιαίτερες ανάγκες γραμματισμού σε θέματα υγείας· σημειώνει τη σημασία της βελτίωσης του γραμματισμού σε θέματα υγείας όσον αφορά τις καρκινογόνες ουσίες στον χώρο εργασίας, και καλεί την Επιτροπή και τα κράτη μέλη να διασφαλίσουν ότι οι εργοδότες παρέχουν κατάλληλη κατάρτιση· θεωρεί ότι οι πάροχοι πρωτοβάθμιας υγειονομικής περίθαλψης διαδραματίζουν σημαντικό ρόλο στην προαγωγή της υγείας για διάφορες πληθυσμιακές ομάδες, καθώς μπορούν να προσαρμόζουν τις ενέργειές τους για την προαγωγή της υγείας ανάλογα με τις ψηφιακές δεξιότητες των ασθενών — ακόμη και αν οι ασθενείς δεν κατέχουν ψηφιακές δεξιότητες· θεωρεί ότι η πρόληψη του καρκίνου αποτελεί ένα πρώτο βήμα προς μια ευρωπαϊκή εκπαιδευτική πολιτική στον τομέα της δημόσιας υγείας·

44. ζητεί να ενισχύεται συνεχώς το Κέντρο Γνώσης για τον Καρκίνο, στο οποίο θα πρέπει να ανατεθεί η κατάρτιση ευρωπαϊκού χάρτη πορείας για τον σχεδιασμό και τον συντονισμό εκστρατειών πρόληψης μεγάλης κλίμακας, σε συνέργεια με εθνικά προγράμματα, και αποτελεσματικές εκστρατείες επικοινωνίας σχετικά με την προαγωγή της υγείας σε εκπαιδευτικά προγράμματα (μη επιβλαβείς συμπεριφορές, υγιεινή διατροφή, σωματική άσκηση, οδοί μετάδοσης καρκινογόνων ιών, ευκαιρίες εμβολιασμού και θεραπείας για τις εν λόγω λοιμώξεις, κ.λπ.), με ιδιαίτερη έμφαση στους νέους και τις μειονεκτούσες ομάδες· σημειώνει τη σημασία της συνεργασίας με εθνικές και τοπικές οργανώσεις της κοινωνίας των πολιτών κατά την ανάπτυξη των μηνυμάτων για τις εκστρατείες αυτές·

45. υπογραμμίζει ότι ο καπνός και η επιβλαβής κατανάλωση οινοπνεύματος, η κακή διατροφή, ο υψηλός δείκτης μάζας σώματος, ο καθιστικός τρόπος ζωής, και η περιβαλλοντική ρύπανση αποτελούν παράγοντες κινδύνου που ευθύνονται και για άλλες χρόνιες παθήσεις· πιστεύει, επομένως, ότι πρέπει να εφαρμοστούν μέτρα για την πρόληψη του καρκίνου και τη μείωση του κινδύνου στο πλαίσιο ενός ολοκληρωμένου προγράμματος για την πρόληψη χρόνιων παθήσεων, σε στενή συνεργασία με τη συντονιστική ομάδα για την προαγωγή της υγείας, την πρόληψη των ασθενειών και τη διαχείριση μη μεταδοτικών ασθενειών· ζητεί να πραγματοποιηθεί απολογιστική σύνοδος με γνώμονα την πρόληψη, η οποία θα εστιάσει στους εμπορικούς καθοριστικούς παράγοντες του καρκίνου και άλλων χρόνιων παθήσεων και θα φέρει σε επαφή τα θεσμικά όργανα της ΕΕ, τα κράτη μέλη, τις ενώσεις ασθενών και τις οργανώσεις της κοινωνίας των πολιτών που δραστηριοποιούνται στον τομέα της υγείας·

46. ζητεί να εφαρμόζονται χωρίς αποκλεισμούς τα προγράμματα πρόληψης, με τη συμμετοχή των δήμων και περιφερειών, των πολιτών, των κοινωνικών εταίρων, της κοινωνίας των πολιτών και των ενώσεων ασθενών σε όλα τα στάδια της διαδικασίας λήψης αποφάσεων, ιδίως δε μέσω της Διάσκεψης για το Μέλλον της Ευρώπης·

II. Προσυμπτωματικός έλεγχος και ανίχνευση του καρκίνου χωρίς αποκλεισμούς

47. αποδοκιμάζει τη συχνά καθυστερημένη διάγνωση και τις ελλείψεις όσον αφορά την έγκαιρη διάγνωση συμπτωματικών καρκίνων λόγω της μη πληροφόρησης ή της μη τήρησης των διαδικασιών για τον προσυμπτωματικό έλεγχο και την ανίχνευση του καρκίνου· αναγνωρίζει την ανάγκη να δοθεί ιδιαίτερη προσοχή στη συνέχεια των προγραμμάτων προσυμπτωματικού ελέγχου και των υπηρεσιών έγκαιρης ανίχνευσης και αντικαρκινικής περίθαλψης κατά τη διάρκεια υγειονομικών κρίσεων (όπως η κρίση COVID-19) ή σε καταστάσεις όπου φθίνει η ικανότητα των συστημάτων υγείας· προτρέπει την Επιτροπή και τα κράτη μέλη να οργανώσουν, σε συνεργασία με συμφεροντούχους του τομέα του καρκίνου, εκστρατείες δημόσιας υγείας ώστε να αντιμετωπιστούν τυχόν καθυστερήσεις στον προσυμπτωματικό έλεγχο, την έγκαιρη ανίχνευση και την περίθαλψη που ενδέχεται να προκαλέσει μια υγειονομική κρίση· τονίζει τη σημασία των γρήγορων και επικαιροποιημένων προγραμμάτων προσυμπτωματικού ελέγχου του καρκίνου, για μια ταχεία αντίδραση και παρακολούθηση σε περίπτωση διαταραχών στις συνήθεις ικανότητες προσυμπτωματικού ελέγχου, με σκοπό να μειωθεί στο απολύτως ελάχιστο ο αριθμός των αναβληθέντων προσυμπτωματικών ελέγχων·

48. εκφράζει τη λύπη του για το γεγονός ότι οι ανισότητες μεταξύ κρατών μελών όσον αφορά την πρόσβαση στον προσυμπτωματικό έλεγχο έχουν ως αποτέλεσμα μικρότερες πιθανότητες επιβίωσης, λόγω καθυστερημένης διάγνωσης του καρκίνου, πράγμα που συνιστά απαράδεκτη διάκριση για τους πολίτες της ΕΕ με βάση τη χώρα διαμονής τους· υπογραμμίζει ότι, στην περίπτωση του προσυμπτωματικού ελέγχου του καρκίνου του μαστού, οι διαφορές στην κάλυψη είναι τουλάχιστον δεκαπλάσιες σε ολόκληρη την ΕΕ, σύμφωνα με τη Eurostat· παρατηρεί ότι, σύμφωνα με τη δημοσίευση «Health at a Glance: Europe 2018» [Η υγεία με μια ματιά: Ευρώπη 2018], για τον προσυμπτωματικό έλεγχο του καρκίνου του τραχήλου της μήτρας, η διαφορά μεταξύ κρατών μελών όσον αφορά την κάλυψη του στοχευόμενου πληθυσμού κυμαίνεται από 25 % έως 80 %· σημειώνει, για παράδειγμα, ότι μόνο 18 κράτη μέλη ανέφεραν ότι διαθέτουν εθνικά ή περιφερειακά προγράμματα προσυμπτωματικού πληθυσμιακού ελέγχου του καρκίνου του μαστού, του τραχήλου της μήτρας και του παχέος εντέρου, σύμφωνα με την πλέον πρόσφατη έκθεση του IARC σχετικά με την εφαρμογή των συστάσεων του Συμβουλίου του 2003 για τον προσυμπτωματικό έλεγχο· καλεί την Επιτροπή να στηρίξει έργα, για παράδειγμα μέσω του προγράμματος «Η ΕΕ για την υγεία», της αποστολής για τον καρκίνο του προγράμματος «Ορίζων Ευρώπη» ή άλλων συναφών προγραμμάτων, ώστε να διερευνηθούν οι φραγμοί που περιορίζουν την έγκαιρη ανίχνευση και διάγνωση του καρκίνου στην Ευρώπη·

49. καλεί τα κράτη μέλη να συνεργαστούν, ιδίως σε διασυνοριακές και απομονωμένες περιοχές (συμπεριλαμβανομένων των ορεινών περιοχών και των αστικών περιοχών που είναι απομακρυσμένες από κέντρα προσυμπτωματικού ελέγχου), ώστε να μειωθούν οι κοινωνικές και γεωγραφικές ανισότητες στις υπηρεσίες προσυμπτωματικού ελέγχου και έγκαιρης διάγνωσης του καρκίνου·

50. υποστηρίζει τη δρομολόγηση ενός νέου ενωσιακά χρηματοδοτούμενου προγράμματος προσυμπτωματικού ελέγχου του καρκίνου, όπως ανακοινώθηκε στο σχέδιο, το οποίο θα βοηθήσει τα κράτη μέλη να διασφαλίσουν ότι το 90 % του πληθυσμού της ΕΕ που πληροί τις προϋποθέσεις για προσυμπτωματικό έλεγχο για καρκίνο του μαστού, του τραχήλου της μήτρας και του παχέος εντέρου θα έχει τη δυνατότητα να υποβληθεί σε προσυμπτωματικό έλεγχο έως το 2025· καλεί την Επιτροπή να συμπεριλάβει και άλλους καρκίνους στο πρόγραμμα, με βάση τα πλέον πρόσφατα επιστημονικά στοιχεία, με σαφείς στόχους για κάθε μορφή καρκίνου· υποστηρίζει την έρευνα σχετικά με άλλες μορφές καρκίνου που μπορούν να ανιχνευθούν αποτελεσματικά με προσυμπτωματικό έλεγχο· καλεί την Επιτροπή να αξιολογεί ανά διετία τα αποτελέσματα του ενωσιακά χρηματοδοτούμενου προγράμματος προσυμπτωματικού ελέγχου του καρκίνου όσον αφορά την ίση πρόσβαση του στοχευόμενου πληθυσμού, να παρακολουθεί τις ανισότητες μεταξύ κρατών μελών και περιφερειών, να προτείνει ενδεδειγμένα νέα μέτρα και να συνδέει τα προγράμματα προσυμπτωματικού ελέγχου με τα πλέον πρόσφατα αποτελέσματα της έρευνας για τον προσυμπτωματικό έλεγχο του καρκίνου, και, εάν χρειάζεται, να υποβάλλει μέτρα για την αύξηση της κάλυψης που παρέχουν οι υπηρεσίες προσυμπτωματικού ελέγχου και πρόληψης στα κράτη μέλη· καλεί επιτακτικά τα κράτη μέλη και την Επιτροπή να καταγράφουν και να παρακολουθούν την επίτευξη των στόχων προσυμπτωματικού ελέγχου στο μητρώο ανισοτήτων όσον αφορά τον καρκίνο·

51. προτρέπει τα κράτη μέλη να προωθήσουν τον προσυμπτωματικό έλεγχο για καρκίνο του μαστού, του τραχήλου της μήτρας και του παχέος εντέρου στο πλαίσιο οργανωμένων εθνικών και περιφερειακών πληθυσμιακών προγραμμάτων, μεταξύ άλλων στις απομακρυσμένες και εξόχως απόκεντρες περιοχές, και να παράσχουν επαρκείς πόρους για τον σκοπό αυτόν· επαναλαμβάνει ότι απαιτείται ταυτόχρονα αυξημένη εστίαση, στο πλαίσιο του σχεδίου, σε πρωτοβουλίες προσυμπτωματικού ελέγχου, διάγνωσης και θεραπευτικής αντιμετώπισης καρκίνου που δεν προλαμβάνονται· προτρέπει την Επιτροπή και τα κράτη μέλη να προωθήσουν τον στοχευμένο προσυμπτωματικό έλεγχο για ευπαθείς ομάδες· συνιστά ένθερμα να αναπτύξουν τα κράτη μέλη μια ολοκληρωμένη πολιτική προσυμπτωματικού ελέγχου, η οποία να καθιστά δυνατό τον έγκαιρο προσυμπτωματικό έλεγχο όταν ανιχνεύονται καρκίνοι με κληρονομικά χαρακτηριστικά· συνιστά να θεσπίσουν τα κράτη μέλη ερευνητικά προγράμματα σχετικά με αποτελεσματικές, ακριβείς, μη επεμβατικές και καινοτόμες μεθόδους έγκαιρης διάγνωσης, όπως βιοδείκτες, για διάφορες μορφές καρκίνου, και να προβούν στην ανάπτυξη των μεθόδων αυτών·

52. καλεί την Επιτροπή και τα κράτη μέλη να εφαρμόσουν πλήρως τις ευρωπαϊκές κατευθυντήριες γραμμές για τη διασφάλιση της ποιότητας στον προσυμπτωματικό έλεγχο για καρκίνο του μαστού, του τραχήλου της μήτρας και του παχέος εντέρου, και στις υπηρεσίες έγκαιρης διάγνωσης, ώστε να ελαχιστοποιηθεί ο χρόνος που παρέρχεται μέχρι τη διάγνωση των καρκίνων αυτών· συνιστά να αντιμετωπιστούν οι ανισότητες εντός των κρατών μελών όσον αφορά τον προσυμπτωματικό έλεγχο, ενδεχομένως με τη θέσπιση αυστηρότερων και επιστημονικά τεκμηριωμένων κριτηρίων για τον προσυμπτωματικό έλεγχο του καρκίνου, καθώς και νομικών πλαισίων και δομών διακυβέρνησης και διασφάλισης της ποιότητας· θεωρεί ότι, προκειμένου να αντιμετωπιστούν οι ανισότητες στον προσυμπτωματικό έλεγχο του καρκίνου, απαιτούνται κοινά τυποποιημένα πρωτόκολλα προσυμπτωματικού ελέγχου σε επίπεδο ΕΕ, πέραν των κατευθυντήριων γραμμών για τις βέλτιστες πρακτικές, π.χ. όσον αφορά τους αλγόριθμους για την οργάνωση των προγραμμάτων προσυμπτωματικού ελέγχου και τους δείκτες για την αξιολόγηση της ποιότητας των προγραμμάτων προσυμπτωματικού ελέγχου·

53. ενθαρρύνει τη βελτίωση και την εναρμόνιση της συλλογής δεδομένων προσυμπτωματικού ελέγχου του καρκίνου, ώστε να καταστεί δυνατή η εκπόνηση ετήσιας ευρωπαϊκής έκθεσης· ενθαρρύνει ακόμη την τακτική παρακολούθηση των υφιστάμενων προγραμμάτων ελέγχου σε επίπεδο ΕΕ· επισημαίνει την ανάγκη να συνδεθούν σύνολα δεδομένων σχετικά με την επίπτωση του καρκίνου από τα προγράμματα προσυμπτωματικού ελέγχου με επαγγελματικές κατηγορίες, πράγμα που μπορεί να συμβάλει στον καθορισμό κατάλληλων προληπτικών μέτρων· θεωρεί ότι η ενίσχυση των υπηρεσιών δημόσιας υγείας (συμπεριλαμβανομένων της χρηματοδότησης, των υποδομών, και των πτυχών που αφορούν τους επαγγελματίες υγείας) είναι απαραίτητη για τη βελτίωση της πρόληψης, του προσυμπτωματικού ελέγχου και της διάγνωσης του καρκίνου· τονίζει τη σημασία του προσυμπτωματικού ελέγχου και της συλλογής δεδομένων για συνήθεις συννοσηρότητες του καρκίνου, με σκοπό την καλύτερη πρόβλεψή τους· υπογραμμίζει ότι η επιστημονική πρόοδος στην πρόβλεψη του κινδύνου καρκίνου αναμένεται να καταστήσει δυνατή την ανάπτυξη προγραμμάτων προσυμπτωματικού ελέγχου ανάλογα με τον κίνδυνο·

54. τονίζει την ανάγκη να παρακολουθούνται στενά τα άτομα που πάσχουν ή έχουν αναρρώσει από ηπατίτιδα Β και C, προκειμένου να προλαμβάνεται η ανάπτυξη καρκίνου·

55. προτρέπει την Επιτροπή να λάβει υπόψη την πιθανότητα διευκόλυνσης ενός συστήματος «δεύτερης γνώμης» στο πλαίσιο της οδηγίας για τη διασυνοριακή υγειονομική περίθαλψη ( 63 ) για δύσκολα ή άτυπα κρούσματα καρκίνου, και συνιστά να παραχωρήσουν τα κράτη μέλη στους ασθενείς το δικαίωμα να απαιτούν από τους ειδικούς ενός κράτους μέλους να ζητήσουν συμβουλές από ειδικούς άλλου κράτους μέλους εντός ενός ενιαίου συνεκτικού συστήματος·

56. επικροτεί τη διαδικασία που δρομολογήθηκε από την ομάδα κύριων επιστημονικών συμβούλων και τον μηχανισμό επιστημονικών συμβουλών της Επιτροπής όσον αφορά την επικείμενη επικαιροποίηση της σύστασης του Συμβουλίου του 2003 σχετικά με τον προσυμπτωματικό έλεγχο για τον καρκίνο του μαστού, του τραχήλου της μήτρας και του παχέος εντέρου, ώστε να συνεκτιμηθούν οι νέες μέθοδοι προσυμπτωματικού ελέγχου και τα πλέον πρόσφατα δεδομένα για τα βέλτιστα πρωτόκολλα προσυμπτωματικού ελέγχου (απεικόνιση μαγνητικού συντονισμού, έλεγχος για HPV, προσεγγίσεις διαστρωματωμένου κινδύνου και υπολογιστές κινδύνου)· επισημαίνει ότι οι πληροφορίες σχετικά με τα εν λόγω προγράμματα προσυμπτωματικού ελέγχου θα πρέπει να διαβιβάζονται στο Κέντρο Γνώσης για τον Καρκίνο του Κοινού Κέντρου Ερευνών (ηλικία έναρξης και επακόλουθη τήρηση, αντίκτυπος στην επιβίωση, οικονομική αποδοτικότητα κ.λπ.) και ότι θα πρέπει να αξιολογούνται τακτικά από τις αρμόδιες εθνικές αρχές· καλεί την Επιτροπή να εκπονήσει κατευθυντήριες γραμμές της ΕΕ για την προώθηση των ερευνητικών προσπαθειών, προκειμένου να αξιολογηθεί η συμπερίληψη νέων επιστημονικά τεκμηριωμένων προγραμμάτων προσυμπτωματικού ελέγχου του καρκίνου (μεταξύ άλλων του καρκίνου του πνεύμονα, του προστάτη, του στομάχου και των ωοθηκών), καθώς και ο ρόλος της τεχνητής νοημοσύνης στο πλαίσιο της επικαιροποίησης, του 2022, της σύστασης του Συμβουλίου, σε στενή συνεργασία με τον IARC, τον ΠΟΥ, τους επαγγελματίες υγείας και τις ενώσεις ασθενών· ζητεί να αναγνωριστούν τα στοιχεία που αποδεικνύουν τη θετική επίδραση που έχει στη θνησιμότητα ο στοχευμένος προσυμπτωματικός έλεγχος του καρκίνου του πνεύμονα· προτρέπει το Συμβούλιο, με βάση το αποτέλεσμα της προαναφερθείσας αξιολόγησης, να εξετάσει το ενδεχόμενο να συμπεριλάβει τον προσυμπτωματικό έλεγχο του καρκίνου του πνεύμονα και του προστάτη στην επικαιροποίηση, του 2022, των συστάσεων του Συμβουλίου· ζητεί, σε συνέχεια της γνωμοδότησης της ομάδας κύριων επιστημονικών συμβούλων της Επιτροπής και της επικαιροποίησης, του 2022, των συστάσεων του Συμβουλίου σχετικά με τον προσυμπτωματικό έλεγχο του καρκίνου, να τεθούν σαφείς και συγκεκριμένοι στόχοι όσον αφορά την αντιμετώπιση τυχόν νέων καρκίνων·

57. τάσσεται υπέρ της δημιουργίας ενωσιακής πλατφόρμας για τα εθνικά κέντρα προσυμπτωματικού ελέγχου από την Επιτροπή και τα κράτη μέλη, με βάση την πείρα που αποκτήθηκε από παρόμοιες πλατφόρμες για την ανταλλαγή γνώσεων και τη συνεργασία, όπως το Ευρωπαϊκό Δίκτυο για την αξιολόγηση των τεχνολογιών της υγείας και οι επικεφαλής των οργανισμών φαρμάκων· συνιστά να ανατεθούν στην πλατφόρμα αυτή η ανταλλαγή εμπειρογνωσίας και η εφαρμογή βέλτιστων πρακτικών, ο διάλογος σχετικά με κοινές προκλήσεις, η ενθάρρυνση της συνεργασίας, της κατάρτισης και της οικοδόμησης ικανοτήτων με σκοπό τη βελτίωση της ποιότητας των προγραμμάτων προσυμπτωματικού ελέγχου, η λειτουργία της ως κεντρικού κόμβου για έργα και πρωτοβουλίες σχετικά με τον προσυμπτωματικό έλεγχο του καρκίνου που λαμβάνουν ενωσιακή στήριξη, και η μακροπρόθεσμη διατήρηση του δικτύου παρόχων δεδομένων στην έκθεση εφαρμογής του IARC σχετικά με τον προσυμπτωματικό έλεγχο του καρκίνου·

58. τονίζει τη σημασία να αυξηθεί η ενημέρωση των πολιτών της ΕΕ, καθώς και η αποδοχή, όσον αφορά τον προσυμπτωματικό έλεγχο και την έγκαιρη ανίχνευση του καρκίνου, με μια πανενωσιακή εκστρατεία ευαισθητοποίησης στο πλαίσιο των Ευρωπαϊκών Ημερών Ενημέρωσης, με έρευνες όσον αφορά τα κίνητρα, και με την καλύτερη υλοποίηση υφιστάμενων εκστρατειών επικοινωνίας· καλεί την Επιτροπή και τα κράτη μέλη να στηρίξουν, να χρηματοδοτήσουν και να εφαρμόσουν περαιτέρω δράσεις με στόχο την ευαισθητοποίηση όσον αφορά τον προσυμπτωματικό έλεγχο του καρκίνου και την προώθηση της συμμετοχής στον προσυμπτωματικό έλεγχο τόσο του γενικού πληθυσμού όσο και επιλέξιμων κατοίκων μέσω απευθείας κοινοποιήσεων· προτρέπει τα κράτη μέλη να επιδιώξουν ενεργά την εφαρμογή εκπαιδευτικών στρατηγικών στα κέντρα πρωτοβάθμιας υγειονομικής περίθαλψης· ενθαρρύνει την έρευνα σχετικά με παράγοντες συμπεριφορικής συμμόρφωσης και φραγμούς που εμποδίζουν την έγκαιρη ανίχνευση και διάγνωση του καρκίνου, ώστε να ενισχυθεί η συμμετοχή σε προγράμματα προσυμπτωματικού ελέγχου, που χρηματοδοτούνται από ενωσιακές πηγές όπως το ερευνητικό πρόγραμμα «Ορίζων Ευρώπη»·

59. ζητεί ενισχυμένη συνεργασία με τρίτες χώρες, και δη με την ευρύτερη περιοχή της Ευρώπης, ώστε να ενθαρρυνθεί η διοργάνωση εκστρατειών προσυμπτωματικού ελέγχου και προγραμμάτων έγκαιρης διάγνωσης, ειδικότερα για τους γυναικολογικούς καρκίνους και ιδίως σε χώρες χαμηλού και μεσαίου εισοδήματος και για μειονοτικές κοινότητες, συνυπολογίζοντας παράλληλα τις ιδιαιτερότητες των γυναικολογικών καρκίνων στις εν λόγω χώρες· τονίζει ότι αυτό μπορεί να αποτελέσει σημαντική συνεισφορά της ΕΕ προς την επίτευξη των διεθνών στόχων για τον καρκίνο, όπως ο στόχος του ΠΟΥ για την εξάλειψη του καρκίνου του τραχήλου της μήτρας ως πρόβλημα δημόσιας υγείας·

60. αναγνωρίζει τη σημασία των διαμεσολαβητών υγείας, των πλοηγών ασθενών και των μη κυβερνητικών οργανώσεων, και ζητεί να συμμετέχουν στις διαδικασίες λήψης αποφάσεων και στις στρατηγικές κατανομής πόρων· αναγνωρίζει τον ζωτικής σημασίας ρόλο που διαδραματίζουν, ιδίως στις εκστρατείες πρόληψης και εμβολιασμού, καθώς συμβάλλουν στην άρση των φραγμών μεταξύ των αρχών και της κοινωνίας, συμπεριλαμβανομένων των ευάλωτων ομάδων·

61. καλεί την ΕΕ και τα κράτη μέλη να ενισχύσουν τη συνεργασία με τον ΠΟΥ και να επιδιώξουν την εφαρμογή των συστάσεων πολιτικής και των κατευθυντήριων γραμμών του ΠΟΥ·

IIIα. Ίση πρόσβαση σε αντικαρκινική περίθαλψη: προς μια περίθαλψη βέλτιστης ποιότητας

62. αποδοκιμάζει το γεγονός ότι οι ασθενείς στην ΕΕ εξακολουθούν να έρχονται αντιμέτωποι με προκλήσεις όσον αφορά την πρόσβαση σε υπηρεσίες υγειονομικής περίθαλψης και τη συμμετοχή σε κλινικές δοκιμές σε άλλα κράτη μέλη, και ότι μια μειονότητα μόνο ασθενών έχει επίγνωση του δικαιώματος στη διασυνοριακή υγειονομική περίθαλψη — κάτι που επίσης δεν γνωρίζουν όλοι οι επαγγελματίες υγείας — δυνάμει των δύο υφιστάμενων πλαισίων: την οδηγία για τη διασυνοριακή υγειονομική περίθαλψη και τον κανονισμό για την κοινωνική ασφάλεια ( 64 ) · ζητεί τη μεταρρύθμιση της οδηγίας για τη διασυνοριακή υγειονομική περίθαλψη, ειδικότερα ώστε να καταστεί δυνατή η κινητικότητα και η πρόσβαση σε εξοπλισμό και περίθαλψη υψηλής εξειδίκευσης, χάρη στην παροχή περισσότερων δημοσιονομικών πόρων στα εθνικά σημεία επαφής με γνώμονα την ενίσχυσή τους, και να καταστεί δυνατή η εκπόνηση κατευθυντήριων γραμμών της Επιτροπής για τον καθορισμό αποδεκτών και εναρμονισμένων χρονοδιαγραμμάτων επανεξέτασης και έγκρισης ώστε να μειωθεί ο χρόνος έως τη θεραπεία στην ΕΕ βάσει του κανονισμού για την κοινωνική ασφάλεια· ζητεί να αυξηθεί ο αριθμός των ενημερωτικών εκστρατειών σχετικά με τα δικαιώματα των ασθενών στη διασυνοριακή υγειονομική περίθαλψη, συμπεριλαμβανομένων των εκστρατειών που απευθύνονται σε επαγγελματίες υγείας, καθώς και να αναπτυχθεί υπηρεσία μίας στάσης για πληροφορίες σχετικά με τις ενωσιακές διόδους διασυνοριακής πρόσβασης· επισημαίνει την ανάγκη να μειωθούν οι εφοδιαστικοί και γλωσσικοί φραγμοί με τους οποίους έρχονται αντιμέτωποι οι ασθενείς κατά την πρόσβαση σε υγειονομική περίθαλψη σε άλλο κράτος μέλος της ΕΕ· τονίζει την ανάγκη να παρέχονται στους ασθενείς σαφείς πληροφορίες σχετικά με τις απαιτήσεις προηγούμενης έγκρισης που ισχύουν σε ορισμένα κράτη μέλη· υπογραμμίζει την ανάγκη παροχής ιδιαίτερης οικονομικής στήριξης σε γονείς χαμηλού εισοδήματος που συνοδεύουν το παιδί τους για θεραπεία στο εξωτερικό· επισημαίνει την ανάγκη να διευκολυνθεί η διαδικασία, με την ολιστική αναθεώρηση των πλαισίων για τη διασυνοριακή υγειονομική περίθαλψη, συνεκτιμώντας επίσης την οδηγία για τη διασυνοριακή υγειονομική περίθαλψη και τον κανονισμό για την κοινωνική ασφάλεια, για ασθενείς που, ενόψει ακάλυπτων αναγκών και δυνητικών οφελών, ταξιδεύουν στο εξωτερικό για κλινικές δοκιμές και ενδέχεται να βρεθούν αντιμέτωποι με προβλήματα όπως η έλλειψη σαφήνειας όσον αφορά τα πρωτόκολλα παρακολούθησης μετά την επιστροφή στην πατρίδα τους και την κάλυψη, από εθνικούς οργανισμούς ασφάλισης, των δαπανών που σχετίζονται με τη συμμετοχή τους σε κλινικές δοκιμές· επισημαίνει την ανάγκη διευκρινιστεί το ζήτημα της πρόσβασης σε διασυνοριακές κλινικές δοκιμές, καθώς δεν γίνεται σαφές στην οδηγία για τη διασυνοριακή υγειονομική περίθαλψη· υπογραμμίζει ότι όλες οι δαπάνες που αφορούν τη θεραπεία θα πρέπει να χρηματοδοτούνται πριν από την έναρξή της, ώστε να αποφεύγεται ο αποκλεισμός των ασθενών χαμηλού εισοδήματος· καλεί την Επιτροπή να εξετάσει, ενόψει της επόμενης αναθεώρησης των υφιστάμενων πλαισίων, τη θέσπιση ενιαίου συνόλου κανόνων σχετικά με την έγκριση και επιστροφή εξόδων για την πρόσβαση σε διασυνοριακή υγειονομική περίθαλψη, συμπεριλαμβανομένου του δικαιώματος σε δεύτερη γνώμη· καλεί την Επιτροπή και τα κράτη μέλη να συνεργαστούν ώστε να αξιολογείται τακτικά η στρατηγική της Επιτροπής για την ηλεκτρονική υγεία από το 2018, με σκοπό να διασφαλίζεται η διασύνδεση των ηλεκτρονικών μητρώων υγείας, η καλύτερη διαλειτουργικότητα, και η βελτιωμένη ποιότητα, ιδιωτικότητα και ασφάλεια των δεδομένων για τους καρκινοπαθείς σε περιφερειακό, εθνικό και ενωσιακό επίπεδο, ενώ παράλληλα διασφαλίζεται ότι τηρούνται αυστηρά οι κανόνες για το απόρρητο και την ασφάλεια των δεδομένων υγείας των ασθενών· σημειώνει τις δυνατότητες του μητρώου ανισοτήτων όσον αφορά τον καρκίνο ως μέσου υποβολής εκθέσεων και εκτίμησης της βελτίωσης στους τομείς αυτούς·

63. σημειώνει ότι είναι σημαντικό να χορηγείται ταχέως θεραπευτική αγωγή και να παρέχονται εγκαίρως τα αποτελέσματα των σχετικών ιατρικών εξετάσεων στους καρκινοπαθείς, δεδομένου ότι όσο περνά ο χρόνος τόσο εξελίσσεται η νόσος, πράγμα που απειλεί την επιβίωση του ασθενούς· εκφράζει τη λύπη του για το γεγονός ότι σε ορισμένα κράτη μέλη δεν επαρκούν οι δημόσιοι πόροι για να εξασφαλίζεται η έγκαιρη ανίχνευση και θεραπεία, με αποτέλεσμα να μειώνονται οι πιθανότητες επιβίωσης των ασθενών που εξαρτώνται από τη δημόσια κοινωνική ασφάλιση και δεν έχουν, επομένως, άλλη επιλογή παρά να στραφούν στον ιδιωτικό τομέα·

64. ζητεί να εξεταστεί το ενδεχόμενο αμοιβαίας αναγνώρισης των προσόντων που σχετίζονται με την υγεία στον τομέα της αντικαρκινικής περίθαλψης σε ολόκληρη την ΕΕ και ενός κοινού συστήματος αναγνώρισης για τρίτες χώρες, όπως απαιτείται στην οδηγία 2005/36/ΕΚ ( 65 ) , ώστε να εξασφαλίζεται η διευκόλυνση ειδικοτήτων που σχετίζονται με την ογκολογία· ζητεί να αναπτυχθούν προγράμματα αναβάθμισης δεξιοτήτων ώστε να έχουν όσοι επιθυμούν να ασχοληθούν με την ογκολογία τη δυνατότητα να το πράξουν ανά πάσα στιγμή της σταδιοδρομίας τους·

65. ζητεί να αναγνωριστούν πλήρως η ιατρική ογκολογία και η παιδιατρική ογκολογία ως ειδικευμένοι κλάδοι, να θεσπιστούν πανευρωπαϊκά πρότυπα ποιότητας για τη χορήγηση και την εποπτεία αντικαρκινικών θεραπειών, τόσο για ενήλικες όσο και για παιδιά, και να διευκολυνθεί η πρόσβαση των ασθενών σε ογκολόγους, ώστε να μπορούν να επωφεληθούν από καινοτομίες και την πρόσβαση σε κλινικές δοκιμές πρώιμου σταδίου για νέα ελπιδοφόρα φάρμακα, τεχνολογίες υγείας και κέντρα αναφοράς για σύνθετες αγωγές όπως οι κυτταρικές και γονιδιακές θεραπείες· επισημαίνει την ανάγκη να διασφαλιστεί ότι οι σχετικές διατάξεις καλύπτουν την πρόσβαση στην καινοτομία μέσω κλινικών δοκιμών σε πρώιμο στάδιο για υποτροπιάζουσες ή δύσκολα αντιμετωπίσιμες κακοήθειες·

66. ζητεί να ενισχυθούν οι χειρουργικές δεξιότητες στην ΕΕ, με την αναγνώριση της χειρουργικής ογκολογίας ως ειδικευμένου κλάδου, τη θέσπιση πανευρωπαϊκών προτύπων ποιότητας για τη χειρουργική αντιμετώπιση του καρκίνου, και τη διευκόλυνση της πρόσβασης των ασθενών σε δραστήρια κέντρα για τη χειρουργική αντιμετώπιση του καρκίνου, καθώς και της πρόσβασης σε καινοτόμες χειρουργικές επεμβάσεις· ζητεί να αναγνωριστούν οι χειρουργικές επεμβάσεις υψηλής ποιότητας και τονίζει τη σημασία τους για τη θεραπευτική αντιμετώπιση καρκίνων που ανιχνεύονται σε πρώιμο στάδιο· τονίζει την ανάγκη να προαχθεί η ανάπτυξη προγράμματος σπουδών βάσης στη χειρουργική ογκολογία, καθώς και χωριστής ειδίκευσης στη χειρουργική ογκολογία, και ζητεί να αναπτυχθούν προγράμματα που θα εναρμονίσουν σε ενωσιακό επίπεδο την εκπαίδευση στη χειρουργική ογκολογία· υποστηρίζει την ανάπτυξη κλινικών δοκιμών στη χειρουργική ογκολογία ως μέρος της θεραπείας σε τοπικό-περιφερειακό επίπεδο, και προωθεί μεγαλύτερες επενδύσεις από τα ενωσιακά και εθνικά ταμεία έρευνας και καινοτομίας στην έρευνα στον τομέα της χειρουργικής ογκολογίας· τονίζει τη σημασία των τυποποιημένων χειρουργικών ογκολογικών αγωγών για τη βελτίωση της μακροπρόθεσμης ποιότητας ζωής των επιζώντων καρκίνου·

67. υποστηρίζει τη βελτίωση της ποιοτικής ακτινοθεραπείας στην ΕΕ, καθώς και την αυξημένη και ίση πρόσβαση σε αυτήν, με την αναγνώριση της ιατρικής φυσικής και της ακτινοθεραπείας ως ειδικευμένων κλάδων, την προώθηση κοινών προτύπων εκπαίδευσης και κατάρτισης, την αύξηση της ενωσιακής χρηματοδότησης ώστε να επεκτείνουν τα κράτη μέλη τις υποδομές ακτινοθεραπείας τους, και την αύξηση των επενδύσεων των ενωσιακών και εθνικών ταμείων έρευνας και καινοτομίας σε έρευνες στον τομέα της ακτινοθεραπείας·

68. ζητεί να προωθηθεί η γηριατρική ογκολογία ως κλάδος που αξίζει ιδιαίτερη προσοχή και χρειάζεται να εμπλουτιστεί με επιστημονικές έρευνες, προκειμένου να εξακριβωθούν οι βέλτιστες θεραπευτικές και διαγνωστικές μέθοδοι για ηλικιωμένους ασθενείς· υπενθυμίζει ότι στην ΕΕ άνω του 60 % των νέων κρουσμάτων καρκίνου και άνω του 70 % των θανάτων από καρκίνο σημειώνονται σε άτομα ηλικίας 65 ετών και άνω· σημειώνει ότι το ποσοστό αυτό αναμένεται να αυξηθεί καθώς γηράσκει ο πληθυσμός στην ΕΕ, γεγονός που συνιστά σημαντική πρόκληση για τα συστήματα υγείας· καλεί την Επιτροπή και τα κράτη μέλη να αντιμετωπίσουν επειγόντως την κατάσταση αυτή με συγκεκριμένες δράσεις· ζητεί ειδικότερα από την Επιτροπή και τα κράτη μέλη να αναλάβουν δράση προκειμένου να διευκολύνουν τις κλινικές δοκιμές σε ηλικιωμένους, την εφαρμογή πολυεπιστημονικών και ολοκληρωμένων μοντέλων ογκογηριατρικής περίθαλψης σε συνήθη κλινικά πρωτόκολλα, και τη δημιουργία κέντρων αριστείας στη γηριατρική ογκολογία· καλεί την Επιτροπή και τα κράτη μέλη να προωθήσουν ευκαιρίες κατάρτισης και αναβάθμισης των δεξιοτήτων του ογκολογικού εργατικού δυναμικού όσον αφορά τις αρχές της γηριατρικής·

69. καλεί την Επιτροπή και τα κράτη μέλη να καταρτίσουν δράσεις, στο πλαίσιο της περίθαλψης και της θεραπείας, που δίνουν μεγαλύτερη έμφαση στην προστασία της γονιμότητας των ασθενών και δη σε περιπτώσεις παιδικού και εφηβικού καρκίνου·

70. επικροτεί το νέο σχέδιο δράσης στο πλαίσιο του στρατηγικού θεματολογίου για τις ιατρικές εφαρμογές ιοντίζουσας ακτινοβολίας ( 66 ) , το οποίο θα στηρίξει την ασφάλεια της ικανότητας παραγωγής ραδιοϊσοτόπων και του εφοδιασμού με αυτά, χάρη στην αντικατάσταση του υπάρχοντος γηράσκοντος στόλου και την εφαρμογή υφιστάμενων τεχνολογιών, ιδίως αντιδραστήρων και επιταχυντών σωματιδί